
Axeeraraa

Qorannoon kun mata duree ‘Qaacceesssa Gahee Dubartoonni Sirna Gadaa Oromoo Sikkoo Keessatti Qaban: Godina Baalee Bahaa Aanaa Gindhiir Irratti Kan Xiyyeeffate’ jedhu irratti   qoratame. Ka‘umsi qorannoo kanaa sirnoota Sirna Gadaa Oromoo Sikkoo adda addaa irratti dubartoonni yeroo hirmaatan gahee fi aangoon isaan achi keessatti qaban ifatti ibsamuu dhabuu fi barreessitoonni tokko tokkoo hirmaannaan fi gahee dubartoonni Sirna Gadaa keessatti qaban kan jalaa dhokatuuf maal akka ta’ee adda baafachuuf gahee  isaanii ragaa irratti hundaa’ee qacceessuuf fokiloorii duudham xiyyeeffachuun qoratame. Kaayyoo gooroon qorannoo kanaas, gahee dubartoonni sirna Gadaa Oromoo Sikkoo   keessatti qaban qaacceessuudha. Kaayyoo qorannichaa bu`uura godhachuun, sirni duudhaa kun eenyu akka keessatti hirmaatu, gahee dubartoonni sirnicha keessatti qaban irratti hawaasni ilaalcha akkamii akka qabu, dubartoonni hojiilee akkamii irratti akka hirmaatan, gaheen dubartoonni sirnicha keessatti gama bulchiinsaa (siyaasaa), hawaasummaa fi diinagdeetiin qaban maal akka ta’ee fi maal akka fakkaatu deebisuuf kan qoratameedha.  Qorannoon  kun gosa qorannoo qulqullinaa keessaa qorannoo aadaa hawaasaa ta’ee mala ibsaa fayyadame. Maddi ragaa fayyadame  tokkoffaa fi lammaffaadha. Iddatteessuu qorataan gargaarame miti carraa keessaa iddatteessuu ta’eessaa yookan kaayyeffataa fi darbaa dabarsaatiin ta’ee, namoota dhimma qoratamerratti  hubannoo qaban 9 irraa  meeshaaleen funaansa ragaalee afgaaffii, marii gareen ragaan kan funnannamee fi madda ragaa lammaffaa irraa sakatta’a  dookmeentiiti kan fayyadameedha. Odeeffannoo afgaaffii, marii garee, daawwannan fi sakkata’a dokoomeentiin  argame tartiiba isaanii eegachuun wal keessa nyaachifamuun qaacceffame. Ragaan argame kuniis erga xiinxalamee qaacceffamee argannoon isaa: Sirna Gadaa Oromoo Sikkoo keessatti uummanni Oromoo hundi osoo saalaa fi umriin hin daangeeffamin akka hirmaatan, gahee dubartoonni sirna gadaa Oromoo Sikkoo keessatti qaban irratti ilaalchi uummanni Oromoo dubartootaaf qabu ol aanaa akka ta’e, dubartoonni yoo hin jiraanne sirni gadaa akka hin jirre, dubartoonni sirna gadaa keessatti yoo hin hirmaatiin gadaanuu akka hin geggeeffamne, gadaanuu akka hin qajeellee fi dubartoonni waayyuu( ulfoo) akka ta’an, raawwii sirna gadaa sikkoo keessatti hojiilee hedduu irratti akka hirmaatanii fi gama bulchiinsa, hawaasummaa fi diinagdee keessatti gahee murteessoo akka qaban hubatameera.
Galata
Qorannoo kanaa akka galmaan gahuuf jalqabaa irraa eegalanii humnaa fi yeroo isaanii otuu hin qusatiin qophii wixinee qoranno  kana gabbisuu fi qorannoo kana itti hojjadhe naaf kennuun kan na waliin dadhabaa turan gorsaa koo Dr. Biraanuu Taakkalaa galanni koo daangaa hin qabu. Gorsa ogummaa isaan naaf laata turan milkaa’ina qorannoo  kanaaf shoora olaanaa qaba. Kanaafu, Waaqayyo umrii dheeraa fi beekumsarratti beekumsa isaaniif haa kennu!

Itti aansuun, Barsiisota koo Dr. Teessoo Bariisoo fi Obsaa Maammoo sadarkaa kana akka ani gahuuf kan nabarsiisaa turanii fi hojii qorannoo kana yeroo hojjadhu  fi haala hojii kamiyyuu akka ani itti hojjadhu yeroo ani fedhii kootiin gaafadhu gorsaa fi deeggarsa hayyummaa  naaf kennaa turaniin maqaa waqayyootiin guddisee isaan galateeffadha!

Itti aansuun, warrakoo warra ofii isaanii otoo hin baratiin dheebuu barnootaa karaa koo bahuuf hawwii guddaa qaban fi haala rakkisaa keessa taa’anii anaaf haala mijeessan abbaakoo obbo  Aadam Roobaa fi harmeekoo aadde Bilkuu Kadiiriif  waaqayyo fayyaa siniif haa kennu! Umriin keessan haa dheeratu.

Akkasumas, haadha manaa koo aadde Xayibaa Sulxaaniif yeroo ani qorannoo kana geggeessu yaadaa fi hamileen, akkasumaas galaa adda addaa yeroo diree qorannoo deemuuf naaf qopheessaa turaniif galanni isaanii guddaadha.

Dhumarratti, hojjattoota Waajjira Aadaa fi Turizimii annaa Gindhiir gargaarsi isin naaf gootan bay’ee waan taheef galatoomaa. Keessumattuu, yeroo qorannoo geggeessaa tureetti odeeffannoo gahaa ta’e naaf kennuunii fi namoota odeeffannoo dabalataa kennuu danda’an naaf eeruun ragaa gahaa akkan argadhu waan na deeggaraniif guddaa galatoomaan jedha!

Hiika Jechootaa

Jechoonnii yookiin gaaleewwan armaan gaditti tarreeffaman qorannoo kan keessatti bakka garaagaraa galanii jiru. Isaanis, nama qorannoo kana dubbisuuf gufuu akka hin taaneef hiikni isaanii haala naannoo qorannoon kun gaggeeffametti qabaniin kennamee jira.

· Abbaa Gadaa   =    hogganaa olaanaa sirna Gadaa
· Baallii  =walirraa fuudhinsa aangoo sirna gadaa
· Jila   = deemsa gara lafa sirna gadaa Oromootti taasifamu
· Barsiifata hawaasaa   = duudhaa hawaasaa
· Dhayii   = waan ta’uu malu tokko, faallaa waayyuu
· Diniq = maqaa laga Odaa Roobaa jala yaa’u
· Horoo = abbaa Oromoo hore

· Irreessa= marga jiidhaa

· Waayyuu   =ulfoo, kabajamoo

· Handhuuraa  = horii intala fudhaniif kennamu

BOQONNAA TOKKO: SEENSA
1.1. Seenduubee Qo’annichaa

Uummatoota Itoophiyaa keessa tokko uummata Oromooti. Uummanni Oromoo hortee kuush bahaa keessaa isa tokko yoo ta’u, bara  durii kaasee Kaba Baha Afrikaa keessatti lafa baldhaa qubatee jiraachaa kan tureedha. Sabni kun yeroo dheeraadhaa kaasanii falasama mataa isaatiin heeraa fi seera tumatanii kan ittiin bulaa turan yoo ta’u, sirni bulchiinsi isaanii kun immoo Sirna Gadaa jedhama. Sirni Gadaan Maqaa sirna waliigalaatti ittiin bulamuudha. Jaarmiyaa umrii fi dhalootan ijaarame, sirna diimokraasii uummata Oromootiin uumameedha. Sirni Gadaa heera saba Oromoo guutuu, kan Siyaasni, Dinagdee fi Hawassaummaan sabichaa ittiin murteeffamu, kan miseensi sabichaa mirgaa fi dirqama isaa beekee itti walii galu, wabii tokkummaati (Asmaroom Laggasaa, 1973).  

Akka Gammachuu fi kanneen biroo (2016:104) ibsaniitti, Sirana Gadaa keessaatti akkaataa dubartoonni qixa dhiiraaniin dhimma siyaasaa, diinagdee fi hawaasaummaa irratti walqixa hirmaachuu danda’an yoo ibsan 

There are a number of women bosed on institution in which their economic, political, social and cultural rights kept in equilibrium including  ateetee, siinqee, qanafaa, and rakoo on these exlusive women institution women internal affaries are discussed and their right is guaranted, jedhu.

Akka yaada hayyoota armaan olii irraa hubatamuutti, Sirna Gadaa keessatti dubartoonni jarmiyaalee kanneen akka:  Ateetee, Siinqee, Qanafaa fi Rakootti gargaaramuun dhimma siyaasaa, diinagdee fi hawaasummaa fi aadaa irratti warraa dhiirootatiin wal qixa hirmaachuu fi mirga isaanii akka ittii kabajatan kan agarsiisuudha.

Itti dabaluun Jamilaan (2014:2) Kuwe waabeeffachuun akka ibsitetti “Women of Oromoo fights with their siinqee when their rights are violated, when conflicts happen between the same or different group neighbours, clans, nation etc. A women fights a battle with siinqee to control conflict” jetti.  Yaadani kun gabaabinnaan yoo hiiknu dubartoonni Oromoo yeroo mirgi isaani jala sarbame karaa siinqeetiin kabajatu. Kana malees, yeroo waldhabdeen garee tokko yookiin garee adda adda, gosaafi lammii giddutti uumamte dubartoonni karaa sirna siinqee kanaan araara buusu. 

Akka Dajjaneen (2009: 22-23) jedhuutti, Simi Gadaa mirga dubartootaa kan kabaju ta'uun isaa dubartoonni hawaasa keessatti gahee  murteessaa ta'e akka qabaatan godheera. Fakkeenyaaf  lola dhaabuu: Sirna Gadaa keessatti aangoon dubartoonni qaban inni tokko lola dhaabuu dha. Lolli gosa keessattis ta'e gosa garaa garaa gidduutti yoo ka'e kan miidhaan qaqqabu hanga dubartoonni siinqee qabatanii iddoo sana qaqqabanitti qofa. Dubartoonni siinqee qabatanii iddoo sana akka ga'aniin walakkaa seenuudhaan aangoo seera siinqeetiin kennameef fayyadamuun lola sana  battalatti  dhaabu. Kan biroo, gaheen dubartoonni qaban nagaya biyyaaf Waaqa kadhachuudha. Hawaasni waaqa kadhannaadhaaf bakka walga'u maratti dubartoonni dura deemu, kan isaan fundura deemu daa'imman xixiqqoo qofa. Keessattuu yeroo rakkinni dhalate fakkeenya: hongeen yoo uumame, dhibeen daddarbaan yoo biyya dhufe fi rakkoo biraallee yoo qaqqabe rakkina akkanaa furuuf, malkaa bu'anii Waaqa kadhatu. Duudhaa Oromoo keessatti dubartoonni dandeettii Waaqa araarfannaa akka qaban amanamaa. Ammaas, Sima Gadaa keessa gayeen qabeenya bulchuu kan dubartiiti. Dhiirti qotee galchuu,  horsiisee  tiksuu malee, qabeenya sana kan soorata maatiif ooluu, kan gurguramee soogiddaa fi bunaan  bitatan kan murteessu ishiidha. Nama rakkatellee gargaaruu yoo barbaade haadha warraadhaan  mari'ata malee akka barbaade gochuu hin danda'u.

Gaheewwan dubartootaa kanneenii fi kan biroo Sirna Gadaa Sikkoo keessatti qaban haala qabatama aanaa Gindhiir keessatti maal akka fakkaatu qorannicha keessati kan qacceeffamuudha.

1.2. Ka’umsa Qorannichaa 

Qorataan qorannoo akka  geggeessuuf kan kakaase, qaama hawaasaa keessaa walakkaa kan ta’u dubartoota. Haalli qabatamaan tureef aadaan biyya keenyaa baay’een isaanii dubartoonni hawaasa gidduutti warra dhiiraatiin wal qixa dhimma siyaasaa, diinagdeefi hawaasummarratti akka hinhirmaanneetti ilaalu. Gama biraatiin, barreessitoonni tokko tokkoo sirni Gadaa keessatti akka dubartoonni gahee fi aangoo bulchiinsa siyaasa sirna Gadaa akka hinqabneef, dubartiin Sirna Gadaa keessatti abbaa gadaa waan hin taaneef, gadaan dubartii ni qoodaa jechuun  hirmaannaan dubartoonni Sirna Gadaa keessatti qaban kan jalaa dhokatu kan jiruudha. (Daniel, 2002).

Kana kan mirkaneessu:  akka Daniel (2002:44) ibsuutti  “Describes that though women are important actors in the Gada ritual, they do not have roles in the Gadaa class.” jedha. Yaanni kun gabaabinnaan yoo ibsamu dubartoonni jiloota sirna gadaa keessatti gahee yoo qabataniille, gogeessa gadaa keessatti gahee akka hin qabaanne ibsa. Itti dabaluudhaan Jeylan (2004:4) jedhuutti,  “In this very important institution, the role of women is only preparing food and drink and counducting rituals and practices during the ceremonial practices like power transfer etc” jedha. Akka yada hayyuu kanaatti, dhaabbata baay’ee  barbaachisaa kana keessatti, gaheen dubartootaa achi keessatti qaban yeroo akka ayyaana baallii walii harkaa fudhamu irratti nyaataa fi dhugaatii qofa qopheessuu fi sirnicha miidhagsuu qofaa kan jedhu  agarsiisa. Faallaa yaada barreessitoota kanaatiin immoo gaheen dubartootaa yaada barreessitoota kanaa bira darbee, gahee dubartootaa fi aangoo siyaasaa isaan dhiiraan wal qixa qaban waan kennuuf qorannoon kun yaadota “sirni Gadaa dubartoota hin hirmaachisu” jedhu ragaa irratti hundaa’ee mormuu fi aangoo dubartoonni karaa ifa qabeessa ta’een sirna gadaa keessatti qaban ibsa.  
 Sababbiin qorannoo kana akka geggeessuuf ka’umsa qorataaf ta’e, tokkoffaan  hawwasa kana keessatti dhaladhee waan guddadheef dhimma gahee dubartootaa ijoollummaa irraa kaasee gaaffii natti ta’aa ture, kuniis, sirnoota adda addaa irratti dubartoonni yeroo hirmaatan gahee fi aangoon isaan achi keessatti qaban ifatti ibsamuu dhabuu. Inni lammaffaan hammaan abbootii gadaa Sikkoo Mandoo amma jiranii fi Waajjira Aadaa fi Turizimii Godina Baalee Baahaa fi aanaa Gindhiir irraa odeeffadheetti mata duree kanarratti qorannoon kallattiin irratti gaggeeffame hinargine.  Dabalataan, Sirna Gadaa Sikkoo keessatti gahee dubartoota akka dhaloonni haardhaa hubatuuf waanti olkaa’amee jiru ballinaan hin mul’atu. Barreessitoonni tokko tokkoo “Dubartiin Sirna Gadaa keessatti abbaa gadaa waan hin taaneef, gadaan dubartii ni qoodaa” yookiin sadarkaa gadaa keessatti hirmaanna hin qaban” jechuun  hirmaannaan fi gahee dubartoonni Sirna Gadaa keessatti qaban kan jalaa dhokatuuf maal akka ta’ee adda baafachuuf, mata duree kana irratti qorannoo gaggeessuun barbaachisa ta’e jira. Bu’uuruma kanarraa ka’uudhaan qorataan gaaffiilee bu’uuraa qorannoo kana keessatti deebii argate, akka armaan  gadiitti lafa ka’ee jira.

· Sirna Gadaa Oromoo Sikkoo kessatti hirmaattoonni eenyu fa’a?

· Gahee dubartoonni Sirna Gadaa Oromoo Sikkoo keessatti qaban irratti ilaalchi hawaasni qabu maal fakkata?

·  Raawwii Sirna Gadaa Oromoo Sikkoo  kessatti dubartoonni maal fa’aa irratti hirmaatu?

· Gahee dubartoonni gama bulchiinsaa,  hawaasummaa fi diinagdeetiin  sirna Gadaa Oromoo Sikkoo  keessatti qaban maali?

1.3.  Kaayyoolee Qorannichaa 
1.3.1. Kaayyoo Gooroo 

Kaayyoon gooroo qorannoo kanaa inni guddaan:-

· Gahee dubartoonni sirna gadaa Oromoo Sikkoo  godina Baalee Bahaa aanaa Gindhiir  keessatti qaban qaacceessuudha.

1.3.2. Kaayyoon Gooree 

Kaayyoon gooree qorannoo kanaa:-

· Sirna gadaa Orommoo Sikkoo kessatti hirmaattoonni eenyu fa’a akka ta’an adda baasuu.

·  Gahee dubartoonni sirna gadaa Oromoo Sikkoo keessatti qaban irratti ilaalchi hawaasni qabu ifa baasuu.

· Raawwii sirna gadaa Oromoo Sikkoo  kessatti dubartoonni maal fa’aa irratti akka hirmaatan adda baasuu.
· Gahee dubartoonni gama bulchiinsaa fi hawaasummaatii fi diinagdetiin sirna gadaa Oromoo Sikkoo  keessatti qaban ibsuu.

1.4. Barbaachisummaa Qorannichaa 
  Qorannoon kun gahee dubartootni sirna gadaa Oromoo Sikkoo keessatti qaban kan godina Baalee Bahaa aanaa Gindhiir walitti qabuun qacceessuun  dhaloota dhufuuf akka darbuu fi waa irraa baratuuf kan gargaarudha. Karaa biraan immoo gahee dubartoonni sirna gadaa keessaatti  qaban kan hawaasa keessatti bifa afoolaatiin afaaniin himamu gara barreeffamaatti deebi’uun dhaloota dhufuuf darbuun  faayidaa olaanaa qorannichi qabudha. Dabalataaniis, uummanni gahee dubartoota sirna gadaa Oromoo Sikkoo kanaa beekee dhaloota haaraaf akka dabarsuu onnachiisuu nidanda’a. Walumaagalatti, barbaachisummaan qorannoo kanaa kanneen armaan gadii kana kan ta’aniidha. 

· Namoota mata duree kana irraati gara fuul duraa qorrannoo geggeessuu barbaadanii fi  barreessitoota mata duree kan irratti kitaaba qopheessuu barbaadaniif  akka madda ragaatti ka’umsa ta’uu danda’a. 

· Naamoonni  sirni gadaa dubartoota hinhirmaachisuu yookiin warra dhiraatiin qixa sirna gadaa keessatti hinhirmaatan jedhaniif dogongora hubannoo isaanii sirreeffachuu danda’u. 

·  Falaasamaa sirni gadaa gama dubartoota hirmaachisuu irratti qabu dandeetti kalaqa hawaasa kana baruuf gargaara. 

· Dhaloonni amma jiruu fi dhaloonni dhufu waa’ee gahee dubartoota sirna gadaa Oromoo Sikkoo keessatti qaban baruu yoo barbaadan bakka qorannoo kun itti argamu dhaquun  dubbisuun hubannoo fi beekumsa argachuu danda’u. 

· Beekumsaa fi dandeetti hawaasni Oromoo uumamaan sirna gadaa keessatti kuufate qabu kana barreessuun hawaasa addunyaatti beeksisuuf shoora olaanaa qaba.

·  Qarannoo kun gahee dubartoonni sirna gadaa keessatti qaban qorachuun bifa barreeffamaatiin olii kaa’uuf ni gargaara. 

1.5. Daangaa Qorannichaa 
Qorannoonni tokko qoratamee xumuramuudhaaf yoomeessaan (bakkaa fi yeroon) fi qabiyyee daangeessuun baay’ee barbaachisadha. Kanaaf, gama bakkaatiin qorannichi kan irratti adeemsifamu uummata Oromoo godina Baalee Bahaa aanaa Gindhiir ganda Eebbisaa fi Ardaa Tarree qofa irratti. Sababaan isaa aanaan Gidhiir gandoota baay’ee of jalatti waan qabuuf. Gama qabiyyeetiin gahee  dubartoonni sirna  gadaa Oromoo Sikkoo keessatti gama siyaasaa (bulchiinsaa) yookiin jiila baallii wal harkaa fuudhuu abbootii gadaa Sikkoo Mandoo, hawaasummaa fi diinagdeetiin  qaban irratti xiyyeeffate.

1.6. Hanqinna Qorannichaa 

Qorannoon tokko yemmuu gaggeeffamu rakkoolee hedduun qorataa  mudachuu malu. Rakkoon kuniis, rakkoo maddooni ragaa yeroo deebii kennan maallaqa gaafachuti. Maddoonni ragaa irraa yeroo ragaa funaannamu ragaa kennitoonni maallaqaa baay’ee gaafatanii jiru. Kana keessa bahuuf,  barbaachisummaa qorannoo kana qaama qorannoo kana irraa fayyadaman hubachisuun maallaqaa xiqqaan ragaa akka argamu ta’ee jira. Marii gareetiin yeroo qorataan ragaa funaannatu yoomeessa uumamaa sirni kun itti geggeeffamu dhabamuu isaatiin rakkoon mudachuu danda’ee jira. Rakkoo kan furuuf qorataan  yoomeessa namtolcheetti gargaaramee ragaa kan funaannate jira. Gama biraan immoo, qorannoo bal’aan sadarkaa digrii lammaffaatti qaaccessa gahee dubartootaa  sirna gadaa Oromoo irratti gaggeeffame muraasa ta’uun isaa rakkoo tokko. Inni jirus yeroo fi bakka barbaadametti argamuu dhabuu isaati. Kun immoo ragaaleen  sakatta’a barruuf oolan bal’inaan dhabuun qaaccessa gadi fagoo gaggeessuu irratti danqaa guddaa ta’e jira.  Rakkoo kana hanbisuuf ragaalee mata duree kanaan wal qabatan irratti toora intarneetii sakata’uun itti fayyadame jira.  

1.7. Ibsa Naannoo Qorannichaa
1.7.1. Odeeffannoo Waa'ee Aanaa Gindhiir
Aanaan Gindhiir  aanota Godina Baalee Bahaa keessatti argaman saddeettan  keessaa ishee tokkoodha.  Aanaan kun gandoota baadiyaa 54 fi bulchiinsa magaala 3 kan qabdu yoo taatu, baay’inni uummata aanaa kanaa dhiira  58,895 fi  dubara 47,673 ida’ama 106568 dha.  Aanaan Gindhiir  magaalaa guddittii  gidduu gala Oromiyaa Finfinnee irraa gara Bahaatti kiiloo meetira  dhibba  shanii fi shantama  (550) fagaattee argamti. Aanolee Godina Baalee Bahaa   jala jiran keessaa 8 kanneen aanaa Gindhiir  daangessan, karaa Bahaan aanaa Raayituu fi aanaa Sawweenaa, Lixaan  aanaa Sinaanaa fi aanaa Gaasaraa Kaabaan aanaa Gololchaa kan daangeeffamu yemmuu ta`uu fi karaa Kibbaan aanaa Gooroo fi aanaa Daawwee Qaachaniin  marfamtee argamti.( Waajjira Bulchiinsa Aanaa Gindhiir irraa)

Suuraa 1: Kaartaa Aanaa Gindhiir  Waajjira Bulchiinsa Aanaa Gindhiir Irraa fudhatame)

1.7.2.  Aadaa Uummatichaa 
Hawaasni waliin jiraatu tokko aadaa kaawwan irraa ittiin adda ta’ee eenyummaa isaa ittiin ibsatu qaba. Uummanni aanaa Gindhiir aadaa boonsaa ta’anii fi kan jajjabaachuu qaban qaba. Uummanni aanaa Gindhii keessa jiraatu aadaa Oromoo hedduu isaa kabajaa hanga yoonaa tureera. Isaan keessaa muraasni Sirna Gadaa, Sirna Irreensaa fakkeenyaa Odaa Roobaa fi Horangabbo irratti Fulbaana ni  irreenfatu. Sirna Ateetee bulfannaa, sirna gumaa baasuu, sirna  fuudha fi heerumaa, sirna kabaja ayyaana Masqalaa, sirna kadhannaa waaqaa fi kan kana fakkaatan  uummata aanichaatiin nikabajamu. Nyaanni aadaa aanicha keessatti argaman cuukkoo, qorii, caccabsa, irradibaa, waadii, itittuu, marqaa, bulbula dammaa, sukkuummaa fi kan kana fakkaatan ni argamu. Kanamalees, aadaa wal-gargaarsa akka (Iddirii, uqqubii, daboo, dabree bunaa,  wal gargaarsa garaagaraa fi walii birmachuu qaba.

1.7.3. Amantii

Aanaa kana keessatti hordoftoota amantii garaa garaatu argama. Amantiiwwan kannen akka waaqeffataa, pirotestaantii, musiliimaa fi ortodoksii faadha.

1.7.4.  Dinagdee Uummatichaa
Hawaasni aanaa Gindhii jiruu fi jireenya isaa fooyyeffachuuf jecha akaakuuwwan hojii adda addaarratti bobba’ee jiraata. Akaakuun hojiilee kunneenis, qonnaa, daldala fi ogummaawwan garaagaraa irratti bobba'ee jiraata. Qonni: lafa qotuu, horii horsiisuu fi loon furdisuu fi re’ee fi hoolaa horsiisuu  irratti xiyyeeffata. Qonnis, gosoota midhaan nyaataa kanneen akka xaafii, qamadii, garbuu, boqqolloo, baaqelaa, atara, shukurtii adii fi diimaa, talbaa,  Hayisaa fi oomishuu  yommuu ta’u, Kuduraa fi mudurris, kanneen akka, muuzii, burtukaana, maangoo, kaarota, hundee diimaa, dinnicha, mixaaxishaa fi kan kana fakkaataniidha. Gama biraatiin immoo, uummanni aanaa Gindhiir hojii daldalaas ni gaggeessa. Irra caalaa hawaasa aanicha keessa jiraatan keessa hojii daldalaarratti bobba’ee kan jiraatu uummata maagaalaati. Darbee darbees, uummanni baadiyaa muraasni isaanii hojii daldalaa kanarratti ni hiramaatu. Daldalli aanicha keessatti gaggeeffamus  gurgurtaa meeshaalee garaa garaa, daldala midhaanii, daldala horii fooniifi aannanii,  daldala huccuu adda addaa fii kan kana fakkaatan irratti hundaa’uun hawaasichi dinagdeesaa gaggeeffata. Walligalaatti haalli jireenya uummata aanichaa qonnaan bulaa fi gamasiin horsiise bulaa 85.22%, daldaala 0.38%, hojjataa mootummaa 1.05% fi kan biro 13.32  kan ta’eedha. Itti fayyadama qabeenyaa lafaa aanichaa  lafa waliigala qonnaaf oolu heektaara 67,938.68, lafa margaaf oole heeektaara 23,927.35, lafaa bosonan uwwifame heektaara 39,409.69, lafa tajaajila adda addaa biroof oole heektaara  107,146.022, lafti qonna Investimeentii (invastorootaaf)  oolu heektaara 8446.56 fi lafti qonna jallisiif  heektaara  2,267 kan qabduudha.  (Waajjira AadaafiTurizimii Aanaa Gindhiir irraa)
1.7.5. Haala Qilleensaa

Haalli qilleensa aanaa Gindhiir, baddaa, badda daree fi gammoojjii kan of keessaa qabudha. Haalii ho’iinsaa fi qorriinsa qilleensa aanaa Gindhiir ilaalchisee, baddaan 0.96%, badda dareen 61.17%, gammoojjiin 37.87% yoo ta’u, haalli ho’iinsa qilleensa  aanichaa  ho’insaa guddaa, gidduu galeessa fi gadaanaa keessatti argama. Aanaan Gidhiir waggaa keessatti roobaa yeroo 2(lama) kan argatu yoo ta’uu roobni argamu  kunis waggatti giddugaleessaan (avereejiin ) MM 600 -MM1250  ni ta’a. Haalli faca’iinsa  roobaa  kuniis,  Arfaasa 40% Ganna 60% kan argatuudha. (Waajjira Abbaa Taayitaa Jijjirama Qileessaa Aanaa Gindhiir)

1.7.6. Iddoo Seena Qabeessa Aanichaa

Iddoon seena qabeessii beekamoo aanicha keessaatti argamu  inni tokko iddoo seena qabeesssa wiirtuu ardaa jiilaa galma Odaa Roobaati. Galmi Odaan Roobaa odawwan shanaan murtii Oromoo naannoo Oromiyaa keessaa jiran keessaa isaa tokkoo yoo ta’u, argamni bakka seena odaa  kana magaalaa giddugala teessoo godina Baalee Bahaa  irraa kallattii Bahaattin aanaa Gindhiir ganda qonnaan bulaa Odaa Roobaa bakka  laga Diiniq ganda Odaa Roobaatti argama . Bakki seenaa Odaa Roobaa kun  magaalaa gudditii godina Baalee Bahaa kan taate magaalaa Gindhiir irraa kiilomeetira 12 fagatee kallatti Bahaatiin kan argamuudha .

Suuraa 2:Iddoo Seena qabeesaa Galma Odaa Roobaa

1.7.7.  Hidda Latiinsa Oromoo Arsii  Aanichaa 
Arsiin konfedera gurmuu Bareentumaati. Maqaan Arsii jedhu kan Oromoon Arsii ittiin of waamuudha. Oromoon Arsii kan hore nama Arsee jedhamuun akka ta’e maanguddoonni ni dubbatu. Arseen gurmuu Bareentumaa keessaa nama Anbaxoo Xabboo jedhamu irraa dhalate. Iddoon dhalootaa fi jireenya isaalleen naannoo Arsii Baaleeti. Xabboon Akaakayyuu Arsii abbaa sadi booda gurmuu Bareentumaatttti gala. Odeeffannoo manguddoota irraa argame akka ibsuutti, Arsiin ilmaan lama qaba. Isaaniis, Sikkoo fi Mandodha, Oromoon Arsii gosoota lamaan kana irraa kan wal horan yoo ta’u, latiinsi sanyii isaanii gara gosa 500 ol ta’ee jira. Kanneen Mandorraa dhalatan Mandooyyuu yoo jedhaman irraa caalaan isaanii godina Arsii Bahaa fi Lixaa keessa jiraatu. Kanneen Sikko irraa dhalatan Sikkisa  jedhamu. Isaaniis godina Arsii gara Bahaa fi godina Baalee gara Bahaatti laga Weebii fi Waabee gidduu qubatanii kan jirataniidha. Waliigala Arsii kan jedhaman warra bishaan Waabee gamasii fi gamana jiraatan Arsooma kan himatan maraadha. (Biroo Aadaa fi Turizimii Oromiyaa(2004) . Kitaaba.  “Seenaa Oromoo hanga jaarraa 16ffaa”: 205) irraa kan fudhatame.

Caatoo 1.1: Hiddi Latiinsa Dhaloota Oromoo Arsii

                                        Horoo fi Hawwan

                                               Oromoo

                                           Bareentuu

                                            Dhumuugaa

                                                  Arsii



            Sikkoo                                                                                          Mandoo
Sikko Ilman shan  qaba                                                                              Mando Ilmaan torba qaba

. BOQONNAA LAMA: SAKATTA’A BARRUU FIROOMINAA

2.1. Yaadrimee Fookloorii

Maalummaa fookiloorii irratti hayyoonni hedduun hiikaa fi ibsa garaa garaa kennaa turanis, hanga har’aatti yaada wal fakkaataa fi mara walii galchu argachuun hin danda’amne. Kanaafuu, Fookiloorii ilaalchisee hiikni murtaa’aan lafa kaa’ame hin jiru. Haa ta’umalee, Kitaaboonni adda addaa wa’ee fookiloorii hiika adda addaa lafa ka’aniyyuu, hiikni isaan kennan kun walfakkeenya qabu
   Foklore in its broadest sense is the part of the culture, customs and beliefs of society that is based on popular traditional. It is produced by the community and is usually transmitted orally or by demonstration. In addition to folklore and poetry the principal subjects treated in this article, folklore includes arts and skills and music dance. (Encyolopedia American, 1983: 498). Jedha.

Barruu armaan olii kanarraa kan hubatamu fookiloorii jechuun yaada hawaasa bal’aa qaama aadaa, barsiifata, amantiifi kan kana fakkaatan  ta’ee dhalootaa dhalootatti darbaa kan dhufe ta’uusaati. Akkasumas, yeroo baay’ee afaaniin kan darbu ta’ee hawaasarraa kan madduudha. Yeroo bal’ifamee ilaallamu aadaa, barsiifata, fi gochawwan duudhaa hawaasa beekamaa irratti kan hudaa’uudha. Kan uumamus, hawaasumaan ta’ee afaaniin dhalootaa dhalootatti kan daddarbu ta’uu isaati. Fookilooriin qaama aadaa, barsiifata garaa garaa hawaasa tokko keessa jiran kan irrra deddeebiin raawwatamuudha. Fookilooriin gochawwan hawaasa keessatti raawwatamu hunda kan hammatuudha (F.G.Fowler 1990:99). Kanumaan walqabatee Melakne (2006:8) akka ibsutti, 

“ Every group bound together or by common interest and purposes weather educated or un educated, rural or urban, possessed abbacy of traditions which may be called its folklore.” jedha. Akka yaada kanaatti, hawaasni kamiyyuu kan kaayyoo tokkoof waliin jiraatan namoota baratanis ta’ee kan hin baranne, baadiyyaas ta’ee magaalaan akka aadaatti wal to’achuu danda’uun fookloorii jedhama. Kana jechuun, hawaasni kamiyyuu waan isaan walfakkeessu kan qabanii fi hawaasa baratee fi hin baratin akkasumas, Magaalaa fi baadiyyaan kan hin daangeffamne ta’uu isaa mirkaneessa.

 Folklore is informally learned, un official knowledge about the world, our selves, our communities, our belief, our cultures, and our taditions that is expressed creatively through words, music customs, actions, behaviors and materials. It is also the interactive, dynamic process of creating, commnnicating and performing as we share that knowledge with other people ( Smis and Stephens, 1965: 12).

 Yaada oliirraa kan hubatamu, fookilooriin osoo itti hin yaadiin kan baratamu, beekumsa dhaabbataa kan hin taane, waa’ee addunyaa, waa’ee keenya, waa’ee uummata keenyaa, waa’ee amantaa keenyaa, waa’ee aadaa keenyaa fi barsiifata keenyaa jedhu.

Leach ( 1996), hiikaa fookiloorii yommuu ibsu, “Folklore, or popular knowledge, is the accumulated store of what mankind has experienced, learned, and practiced across the ages as popular and traditional knowledge,as distinguished fromso-called scientific knowledge.” Jedha.

Yaada olii kanarraa waanti hubatamu, Fooklooriitti gargaaramee hawaasni beekumsa walii galaa guddina umrii isaa irratti hundaa’ee kuufatu, baratuu fi shaakalaa kan deemu ta’ee isa beekumsa ammayyaa irraa adda ta’e argataa deemu jechuudha yaada jedhu namatti agarsiisa.

Akka Misgaanuu (2011:17) jedhuutti, fokilooriin dhaloota darbee fi kan amma riqicha ta’ee wal qunnamsiisa. Kan jechuu hambaalee bara durii turanii fi bara ammaa jira dhaloota har’aatti agarsiisuun maalummaa uummatichaa akka waliitti fidu ibsee jira. Sims (2005:14) jedhuutti “.Folklore is an important mechanism for maintaining the stability of calture.” Jechuun yaada kana dhugoomsa. Kanaaf, fookilooriin hawaasa tokko keessatti kallattii hedduutiin akka waa gumaachu mirkaneessa. Fookiloorii gargaaramee hawaasni walbarsiisa, duudhaa isaa toora qabsiisa, fooyyessa, wa’ee eenyummaa seenaa isaa addunyaa beeksifata, ittiin bashannana, walbashannansiisa. Hawaasni yeroo ammaa seerawwan, amantii fi siyaasaan walbulchuudhaaf dhakaa bu’uuraa kan ta’e bekumsa fookilooriiti.

Fiqaaduu (2007) Fekede (1998) wabeeffachuun hiika fookiroorii yeroo ibsu, hawaasa keessatti seenaa, duudhaa, falaasama, ogummaa saba tokkoo hubachuu fi ajaa’ibsiiffachuuf fookiloorii sabichaa qorachuun kan nama hin shakkisiifne ta’uu ibsee jira. Haaluma kanaan sabni Oromoo haala jireenya isaa, duudhaa, aadaa, safuu fi ogummaa isaa kan ittiin ibsatu fi dhaloota itti aanuuf kan dabarsu fookiloorii mataa isaa akka qabu ni beekama. Isaan kunis akka Dorsen (1972) ibsetti, afoola (oral literature) meeshaalee  aadaa (material culture) duudhaawwan hawaasaa (Social Folk Custom) aartii sochii qaamaa (Folk Art)jedhamuun beekamu jedha.
2.1.1. Faayidaalee Fookiloorii
Fooklooriin eenyummaa hawaasa tokko agarsiisuuf akkasumas ragaawwan dhalootaaf tursu keessatti gumaacha guddaa qaba. William Bascom (1994:21) akka ibsutti, fooklooriin haftee ykn hambaa fayyadamuun seenaa dhaloota darbee seenaa har’aa wajjin riquicha ta’ee eenyummaa ummata durii kan calaqqisiisu fi gita waldhabii hiikuu keessattis gahee olaanaa kan taphatuudha. Itti dabaluun Antinio Giramsion (1967:15) akka ibsutti, faayidaa fookiloorii keessa tokko gita qabsoo keessatti araara fiduuf kan gargaaru yoo ta’u, kunis eebbaan, mammaaksaan, himtee seeenaa gargaaramuun waldhabii hiikuun, namoonni nagaa fi tasgabbiin akka jiraachuu danda’an gahee guddaa kan taphatuudha. Itti dabaluun Georges fi Jones (1995:314) kallattii bu’aa fookilooriin hawaasaaf qabuun yoo ibsan: 

Through oral literature /folklore/ people can educate or acculturate each other;perpetuate, challenge or modify a groups social norms and values; inform others about the basis for or nature of their culture; reveal or display their identity, traditionality, knowledge, or competence; and entertain or be entertained, jedhu.

Kunis fookilooriin hawaasa tokko keessatti kallattii hedduutiin akka waa gumaachu mirkaneessa. Fookilooriitti gargaaramee hawaasni walbarsiisa, dudhaa hawaasaa toora qabsiisa, fooyyessa, waa’ee eenyummaa, seenaa addunyaa isaa beeksifata, ittiin bashannanan, walbashannansiisa. Hawaasni bifa „ammayoomeen har’a seeerawwan, amantii fi siyaasaan walbulchuuf dhakaa bu’uuraa kan tahe, bekumsa fookiloorii irra dhaabbatee akka ta’e agarsiisa. Itti dabaluun Hayyoonni kunniin (1995:170) faayidaa fookiloorii yoo ibsan, “It is the case that in folklore implicit world views principles and themes are made explicit.” jedhu. Kunis, Fookiloooriin hubannaa hawaasa tokkoofi ergaa isaan dabarsuu barbaadani otoo 

homaa hin dhoksin akka ifa baasu gargaara. Kana jechuun fookilooriin daawitii hawaasni tokko ittin ilaalamu akka tahe agarsiisa.

2.1.2. Gosoota Fookiloorii
Fookilooriin gosa meeqa akka qabu beektooni yaada mataa isaanii nikaa’u. Kanas amala dhuunfaa fi hiika/ibsa/ fookilooriin qabu irraa ka’uun fookiloorii bakka hedduutti qodu: Isaani keessaa namni Riichaard Dorsen (1972:1) kitaabaa,”Folklore and Folklife”jedhu keessatti fookloorii bakka Afuritti qoode: Afoola, meeshaalee aadaa,  duudhaa hawaasaa, raawwii aartii hawaasaa jechuun ibsa. Akka hayyuu kanaatti qoqqooddiin kunniin akka armaan gadiitti ibsame.
2.1.2.1. Fookiloorii Afaanii/ Afoola
Afoola (oral literature) ilaalchisee hayyoonni garaagaraa hiika adda addaa kennaniiru. Asafa, (2009:18) kitaaba ‘Eela’ jedhu keessatti, jecha English ”Oral literature” jedhu “ogbarruu afaanii,” jechuun “ himafaan” jechuun  afoola  jechuu fa’i jechuun ibsa. Fedhasaa, (2013:33) maalummaa afoolaa yommuu ibsu, “Afoolli kalaqaa sammuu keessatti qindaahuun afaaniin himamudha. Kana keessatti haalli kuufamaafi lufiinsaas himamsaan malee barreeffamaan miti,” jechuun lafa kaa’a.  Gama biraan immoo, Georges and Jones (1995:314) kallattii bu’aa afoolli tokko hawaasaaf qabuun yoo ibsan:

Through folklore people can educate or acculture each other; perpetuate, challenge or modify agroups social norms and values; inform others about the basis for or nature of their culture; reveal or display their identify, traditionality, knowledge,or competence; and entertain or be entertained ,jedha.

 Kunis afoolli hawaasa tokko keessatti kallattii hedduutiin akka waa gumaachu mirkaneessa. Afoola gargaaramee hawaasni waa barsiisa, dudhaa hawaasaa toora qabsiisa, fooyyessa, waa’ee eenyummaa, seenaa addunyaa isaa beeksifata, ittiin bashannanan, wal bashannansiisa. Hawaasni bifa ‘ammayyoomeen’ har’a seerawwan, amantii fi siyaasaan walbulchu dhakaa bu’uuraa kan tahe, bekumsa afoolaa irra dhaabbateeti.
Georgefi Jones (1995:175) afoola  yeroo ibsan: “Under the rubic (oral literature) falk spoken, song, and voiced forms of traditional utterance that shows repetitive patterns.” jedhu. Ergaa kana irraa kan hubatamu afoolli duudhaan hawaasaa weedduu fi jechoota sagaleeffamaniin kan dhiyaatu ta’uu isaa agarsiisa.Balaay (2007:97) akka jedhuutti, “Aadaleen afaaniin darban, dhalootaa dhalootatti ce‘anii fi uummata tokkoof ka‘umsa ogummaa barreeffamaa kan ta‘e jechuudha kanneen akka seenaa afaaniin darbuu, afoola (oduu durii), makmaaksa walaloowwan adda addaa fa‘i.” jechuun ibsa.

Walumaa galatti afoolli aadaa, seenaa fi duudhaa hawaasa tokkoo gaddaa fi gammachuu, jibbaa fi jalaala akkasumas, hammeenyaa fi marartee, badii fi badhaada hawaasa keessatti mul’atan kan dhalootaa dhalootatti kan dabarsu jechuun ni danda’ama.

2.1.2.2. Barsiifata Hawaasaa (Social Folk Custom)
Barsiifannii hawaasa akkaakuuwwan fookiloorii keessaa isa tokko yoo ta’u, amaleeffannaa ykn gocha baramaa hawaasni yeroo adda addaatti jila wal fakkaataa ta’e irratti haala wal fakkaataan raawwatu kan agarsiisu yoo ta’u, duudhaa, dalagaa, safuu  kan ittiin dabarfataniidha. Van Gennep (1960) "Rites of passage" jedhu keessatti duudhaa hawaasaa kabaja/sirna (ritual) keessatti mul'ata jedhee ibsa.Yaaduma kana Melakneh Mengisut yemmuu ibsu, barsiifanni hawaasummaa walitti dhufeenya garee hawaasa tokkoo, hirmaattota sirna da’umsaa, cidhaa, awwaalchaa, jiloota amantaa fi alamantaa kan hammatuudha. Melakneh, (2006:9), Dorsan(1972) waabeeffachuun.
Faqaadee (1991), barsiifata hawaasummaa fi qabiyyeewwan achi jalatti ilaalamuu danda’an ibsee jira. Haaluma kanaan, akaakuu barsiifata hawaasummaa jalatti kanneen qoodamu danda’an wantoota afur addeessee jira. Isaanis; kabaja ayyanota adda addaa, tophoota  dirree bashannaana, qoricha aadaa fi amantii duudhaa namoonni gareen hirmataniidha. Kanneen kunis, wantoota hawaasni haala jiruu fi jireenya isaa keessatti barachaa deemuuu ta’uu agarsiisa.

Akka Alamaayyoofi Alamituu (2010:51) Doorsan(1972)  wabeeffachuun jedhanitti, duudhaan hawaasaa gochaa fi ogummaa dhuunfaa irra xiyyeeffannaa kan itti godhu hariiroo (walitti dhufeenya) gareetirrattidha. Akkasumas uummata keessatti umurii dheeraa kan lakkoofsisee fi hawaasni hundi itti waliigalee fudhatedha. Kutaa kana keessattis kan ramadaman kabaja ayyanaa, qoricha aadaa, tapha aadaa, waaqeffannaafi guddina sadarkaa (kabaja) namaati. Cehumsa sadarkaa keessaa immoo sirni Gadaa, fuudhaafi heeruumni akkasumas dhaqna qabaan iddoo guddaa qabaachuusaa ibsu.

Dorson (1972:3) akka jedhutti, duudhaan hawaasaa gochaa fi ogummaa dhuunfaa irra xiyyeeffannaa kan itti godhu hariiroo garee irratti. Karaa biraa keessatti Cehuumsa sadarkaa (kabajaa) Rites Of Passage: ( Sirna Gadaa, Dhaqna Qabaa, Fuudhafi Heeruma), Waaqeffannaa fi Amantaaalee, Kabaja Ayyaanaa, Qoricha Aadaafi Lakkoofsa Baraa (Calendar) hammatamuu danda’u. Balaay (2007:97) immoo wa’ee duudha yeroo ibsu “Duudhaan aadaa bakka bu‘uu danda‘a. Duudhaan adeemsa proosiijara qophii tokkooti.” jedha.

2.1.2.3.   Aartii Sochii Qaamaa  (Folk art )
Fookartiin beekumsa hawaasaa ta’een kan gochaan darban ofi keessaatti hammata. Isaanis dhaamsa darbu tokkorratti fuulaan, harkaan sagalee gadbuusuufu olgaakaasuun kan dubbii caala gochaan mul’atudha. Inni Sochii qaamaa (Performing Folk Art) waliin walqabatee gaddaa fi gammachuu, bali’naa fi dhiphina garee hawaasaa keessatti sochii qaamaa mul’atu, fakkeenyaaf, yeroo Shagooyyeen, Gelloon, Geerarsi, sirbamu akkasumas booyicha nama du’eerratti sochii qaamaa mulatu. Aartiin sochiin agarsiifamu inni tokko isa tokko keessatti mulata.waliin raawwatamuu danda’u (Dorson ,1972 :4)

Aartiin sochii qaamaa hawaasaa, gosa aartii hawaasa keessaa tokko ta’ee oogumni isaa sochii qaamaan kam mul’atuudha. Akkuma fookiloorii gosa biroo aartiin sochii qaamaa hawaasaa, hawaasni jiruu fi jireenya isaa keessatti faayidaa adda addaaf bifa ogummaa guuteen, muuxannoo yeroo dheeraa irraa argateen kan kalaqeedha. Gosni aartii kun kutaa qaamaa jechuunis harka, miilla, mataa, fuula, mudhii, morma, kan kana fakkaatan  keessaa gara caalu sochoosuun kan raawwatuudha. Kunis taphataan aartichaa afoollicha miidhagsuuf kan taphatuudha (Zarihuun, 1992: 25).

2.1.2.4. Meeshaalee Aadaa (Material Calture)

Namoonni fedhii meeshaa fi xinsammuu guuttachuu fi dandeettii ogummaa agarsiisuuf jecha kan hojjetan wantoota ijaan mul’atani fi harkaan qabamuu danda’aniidha. Isaaniinis meeshaa aadaa jechuu dandenya. Meeshaan aadaa kan gurraan dhaga’amu yookiin kan afaaniin dubbatamurra kan ijaan ilaalamuudha. Isaanis aadaa, amantaafi falasama hawaasa tokkoo kan calaqqisuudha; namoota ilaalchafi barsiifata tokko qabaniin dhaloota tokko irraa kan itti aanutti bifa ilaalamufi harkaan qabamuutiin qabeenya aadaa darbuu danda’udha. Akka fakkenyaatti yoo fudhanne ijaarsa manaa, dallaa, kuusaa midhaanii, hojii harkaa, mimmiidhagsa meeshaa fi manaa, tuulaa, nyaata horii, kan kana fakkaatan  gooroo kana jalatti ramadamu. Yaada kana kan dhugoomsu: Galassie (1994) akka ibsutti, meeshaan aadaa , nyaata aadaa, meeshaa manaa, mana aadaa, lafa, meeshaa muuziqaa, meeshaa ittiin of eegan, tulluu, qoricha aadaa, ogummaa mana ittiin ijaaran fa’aa ta’uu danda’a jechuun ibsa.
Akaakuu fookloorii keessaa inni tokko meeshaalee aadaati. Meeshaaleen aadaa ogummaa harkaa (folk crafts), fakkiiwwan (folk art), haala ijaarsa aadaa (folk architecture), uffata aadaa (folk costumes) fi nyaata aadaa (folk cookery) of keessatti hammata. Fiqaadee Azazee. (1991:15) madda eeruun, Meeshaalee kunneen ijaan kan mul’atan harkaan qaqqabamuu kan danda’aniifi osoo guddinni indaastirii ammayyaa hin dhufiin dura hawaasni meeshaalee kanneen uummatee itti fayyadamaa turuu isaa agarsiisa.Yaaduma kana bu’uureffachuun, meeshaaleen aadaa beekumsa namaatiin tolfamnii tajaajila adda addaatiif kanneen oolnani ta’uu agarsiisa.

2.1.3. Maalummaa Sirna Gadaa
Sirni gadaan sirna siyaasaa, diinagdee fi hawaasummaa uummanni Oromoo ittiin wal bulchaa ture. Simi gadaa sirna ittiin bulmaataa dimokraatawaa hawaasni matii haala walqixxummaa qabuun kan keessatti qooda fudhatuudha. Simi gadaa uummata Oromoo gosaan yookaa gitaan otoo gargar hin baasiin gadaa shanitti gurmeessee akka dabareen  wal bulchu kan taasisu. Gadaan uummanni Oromoo gadaa shanan kana jalatti gurmayee dabaree darbuun waggaa saddeet saddeetiif kan itti wal bulchu. Aangoon gadaa ol aantummaa qaamolee murtaa'aniin kan qabame otoo hin ta'in kan dabaree darbuu fi hawaasa hunda kan hirmaachisu ta'uunsaa, Warri gadoomee biyya bulcbu filannoo bilisa ta'een uummataan kan filamu ta'uunsaa, Gadaan tokko waggaa 8 aango irra turee yeroo isaaf murtaaye oggaa xumure, tuuta/garee gadaa isatti aanutti aangoo karaa nagaatiin kan dabarsu ta'uun isaa, Gadaan tokko marsaa tokko caala filamuu kan hin dandeenye ta'uunsaa, Aangoon siyaasaa karaa nagaatiin garee/tuuta tokkorraa tokkootti kan darbuu ta'uusaa ibsa. (Asmarom, 1973). Dabalataan, Gadaa jecha tokkoon ibsuun akka hin danda’amne Mohammad (1984), waa’ee gadaa akkas jedha:

Gada is aterm loosely used for so many varied concepts that it has lost any single meaning. The divding line between the various definitions is very shadow and indistinict unless one takes in to account strictly the context in which the term used. This is because the interpretation of Oromo terms, idiomatic expressions and proverbs related to the Gada have extra meaning other than their surface meanings.

Yaada armaan olii kana irratti Mohaammed jechi ‘Gadaa’  jedhuu kun hiikaa fi yaada hedduu kan of keessatti qabuu fi sirriitti ibsuuf akka nama dhibu ibse. Gadaan hiika hedduu kan argachaa dhufe yeroo keessa fakkaata. Gadaan sirna hawaasummaa, siyaasaa, dinagdee fi amantiiti. Sababiinn isaas, hiikkaa akkaataa Oromoon dubbii qolaa fi makmaaksa sirna Gadaa keessatti itti gargaaramu hedduu ta’uutu yaada kana keessatti addeefamuun hubatama.

2.1.3.1.  Seenaa Jalqabbii Sirna Gadaa
Hamma kiyyoo kolonii jala hin seeniinitti Oromoon sirna boonsaa ittiin bulu kan mataasaa qaba ture. Sirni kuns Sirna Gadaa jedhamee beekama. Sirni Gadaa yoom fi bara kam keessa akka jalqabame qorannoon bira gahamuu baatullee yeroo dheeraf akka itti hojjetamaa ture ni ibsama. Innis, jaarraa 15ffaa keessa akka jalqabameefi hanga dhuma jaarraa 19ffaatti sadarkaa olaanaatti bulmaata irra akka ture seenaa keessatti bal'inaan ibsameera. Yaaduma kana, Dirribii (2016:372) akka ibsutti, Gadaan yoom, eessatti akka jalqabee fi maqaa gadaa irratti sirna, seenaa qubsumaa fi jireenya uummata Oromoo agarsiisa. Ragaan bar-dhibbee 16ffaa dura Kaaba Itoophiyaa fi gidduu galeessa keessa taasisu tokko ragaa waa'ee Gadaatiin walqabatee dhiyaatudha. Kun Kan Abbaan Baahiree, Oromoon jalqaba Bara 1522 yeroo Gadaan Meelbaa aangoorra ture, karaa Baalee goree bulchiinsa Kirstaanaa seene jedhuun waan wal faallessuf qormaata barbaada,” jedha.Yaada kanarraa waanti hubatamu, kamis haata'u kam, yaadni wal faallessuyyuu haa jiraatu malee, Sirni Gadaa yoom akka eegale yoo beekamuu baatellee bara  1522 keessa hojjechaa akka ture Abbaan Baahireeyyuu ibseera. 

2.1.3.2. Faayidaa Sirna Gadaa
Simi gadaa mirga namoomaa ni kabaja. Daa'imni yoo dhalattu birmaduudha jedha. Birmaduu jechuun dhalootaan bilisa kan ta'e jechuu dha. Simi gadaatiin birmadummaan uumamaan kenname sun hin xuqamu. Kabajni mirga namoomaa kun sabni Oromoo ija wai qixa ta'een akka wal ilaalu fayyadeera. Oromoon gosa tokko keessaa bahee gosa biraa keessa dhaqee yoo qubachuu barbaade, seeraan gaafatee, gosti itti dhaqe sun gosa ofitti moggaasaniit qubachiisu. Kan Oromoo hin ta'in illee kooluu yoo gaafate, ofitti fuudhanii, moggaasanii Oromummaa gonfaniifii gosa ofii taasisu. Seera Sirna gadaatiin ilmoo namaa ija wal qixa ta'een ilaalamuun isaa Oromoo ol'aantummaa fi gad aantummaa  yookiin cunqursaa irraa akka bilisoomu taasiseera. Sirna  gadaatiin mirgi namoomaa kan eegame ta'uunsaa hawaasni Oromoo ilaalcha bilisa ta'e akka qabaatu, wal qixxummaa ilmoo namaatti akka amanu, mirga walii otoo hin xuqin ulfinaan akka walitti bulu taasiseera  jedha (Dirri, 2009).

2.1.3.3. Gogeessa  Fi Sadarkaalee Gadaa
Gadaan gurmaa’ina sirna isaa fi akkataa itiin hojjatamu duraa boodaan kan wal irraa dhufu, wal qabatee kan jiru damee (branch) guguddoo lamaa irraa madda. Isaanis:  Paartilee shanan gadaa  fi Sadarkaalee gadaa kudhani tokkoon. Dameewan kun adda addaan bahuu kan hin danda’amne bifa lama saantima tokkootti jedha (Alamayyoo, 2007).

2.1.3.3.1. Gogeessa    Gadaa
Paartii jechuun Maqaa namooni sadakaa gadaa (gada grades) adda addaa keessa jiran garuu immoo maqaa Paartii tokkootti waamamaniidha. Dhalootni Oromoo kamiyyuu, guyyaa itti dhalatee eegalee Paartiilee shanan gadaatin haamatama. Duraan dursee kan inni hammatamu, shanan gadaa keessaa miseensa isa gaafa dhalatu aangoo irra jiruudha (paartii gadaa abbaa isaa keessati jechaadha). 
Gadaan Paartileedhan galmaa’ee ture. Paartileen bara saddeet saddeetiin aangoo wal-jijiiruuti (wal jalaa siqaa deemuuti). Paartiileen kun shan. Shanan gadaa Oromoo jedhamu. Paartii yeroo jedhamu, gurmaa’ina diinagdee, hiyyeesaa fi dureessa kan jedhu utuu hin tain, tartiiba (sequence/order) dhaloota angafaa fi quxisuu irrati kan huudeeffamuu mirga walqixxummaa hawaasichaatii. Dhalli Oromoo tokkoo guyyaa itti dhalate eegalee hanga umurii waggaa sadeetamaatti (age of 80), miseensa Paartii gadaa tokkoo ta’ee jiraata. Bu`uura kanaan, gadaan tokko waggaa saddeet yoo ta`u, miseensi gadaa tokko bakka duraatti naanna`ee deebi`uuf waggaa afurtama itti fudhata jedha ( Alamayyoo, 2007)
 Shanan Gadaa Oromoo bakka (naannoo) hedduutti maqaa adda addaatiin beekamuu
	Boorana
	Macca-Tulama
	Arsi/Baalee
	Gujjii
	Ituu-Humbanna 

	Meelba / -Harmufaa
	Birmajii
	Birmajii
	Harmuf
	Horata

	Muudana / Roobalee
	Michilee / Muudana
	Roobalee
	Roobalee
	Dibbaaqa

	Kiilolee / Birmajii
	Duuloo / Halchiisa
	Bahara
	Muudana
	Dibbeessa

	Biifolee / Muldhata
	Meelbaa / Hambissaa
	Horata
	Halchiisa
	Fadata

	Michilee / Duuloo
	Roobalee
	Bultuma
	Alana
	Daraara


Madda: Biiroo Aadaafi Tuurizimii Oromiyaa Jildii 1ffaa (2006)
2.1.3.3.2. Sadarkaalee Gadaa
	Sadarkaa Gadaa
	Umrii
	Giddu-Galeesa  Oromiyyaatti
	Booranatti

	1
	0 -  8
	Daa’imman (Dabballee/Gaammee)
	Daa’imman  (Dabballee)

	2
	8 – 16
	Ittimakkoo 
	Gaammee Didiqaa

	3
	16 – 24
	Foollee 
	Gaammee Guguddaa

	4
	24 – 32
	Qondaala
	Kuusa

	5
	32 – 40
	Raabaa/Raabaa Doorii
	Raabaa/Raabaa Doorii

	6
	40 – 48
	Luba/Gadaa
	Gadaa

	7
	48 – 56
	Luba2ffaa
	Yuuba1ffaa

	8
	56 – 64
	Luba3ffaa
	Yuuba2ffaa

	9
	64 – 72
	Luba4ffaa
	Yuuba3ffaa

	 10
	72 – 80
	Luba5ffaa
	Yuuba4ffaa

	         11
	80 – 88
	Gadamoojjii
	Gadamoojjii


Gadaan sadarkaa umrii, qoodaa fi ittigaafatumaa adda addaa itti qabataniidha. Ijaarsi Sadarkaalee gadaa bakka adda addaati maqaa adda addaatiin beekama.

Madda: Biiroo Aadaafi Tuurizimii Oromiyaa Jildii 1ffaa (2006: 85)

Ijooleen dhiiraa waggaa tokkoo hanga saddetii (1-8) Dabballee keessatti ramadamu. Yeroon kun yeroo daa’imummati. Manarraa hinfagaatan. Gahee hojii qabaachuuf hindirqaman. Waggaa ja’a booda jabboota naannoo qeyee tiksu. Waggaa saddet booda,  waggaa 9-16, sadarkaa Foollee jedhu keessa galu. Umrii kanatti qayee irraa fagaachuun hojii salphaa raawwachuu danda’u. Umri 16 booda, waggaa 17-24, yoo guutan Qondaala jedhamu. Yeroo kana fageenya dheeraa deemanii hojii ulfaataa hojjechuu danda’u. Sadarkaan kun osoo hinxumuramin waggaa sadi duursun miseensonni gadaa walitti qabamanii oggantoota garee filatu. Sadarkaan Kuusaa (waggaa 24-32) namoonni filataman sunniin gareesaanii keessatti taayitaa guddaa qabaachuudhaan hojjetu. Gara Raabaa Doorii (waggaa 32-40) jedhutti yoo cehan miseensonni niitii fuudhuu danda’u. Sana dura garuu niitii fuudhanii dhala godhachuun hineyyamamu. Sadarkaa kuusaa dabalatee yeroo kanatti qophii guddaan taayitaa qabachuufi itti gaafatamummaa fudhachuuf qophaawu. Waggaan 40-48 nigadoomu. Abbaan gadaas isaan keessaa uummataan filatamee biyya bulcha. Waggaa 48 booda, saddet saddetiin yeroo sadi yoo ture (Yuba I, II, III) jedhamu. Waggaa saddeettama booda, Gadamojjii jedhamu. 

Sirni gadaa salphaatti waggaa 500 oli duudhaa hawwasa Oromoo ta’uun kan beekamuudha. Waggoota 4000 lakkoofsisee jira warri jedhan waan jiraniif qo’annoo hedduun gaggeeffamuu qaba (Gadaa, 1988). 
2.1.3.4. Gahee Dubartoonni Sirna Gadaa Keessatti Qaban
Akka  Dajjaneen  (2009: 22-23) jedhuutti,  Simi gadaa mirga dubartootaa kan kabaju ta'uun isaa dubartoonni hawaasa keessatti gahee  murteessaa ta'e akka qabaatan godheera. Fakkeenyaaf lola dhaabuu: Sirna Gadaa keessatti aangoon dubartoonni qaban inni tokko  lola dhaabuudha. Lolli gosa  keessattis ta'e gosa garaa garaa gidduutti yoo ka'e kan miidhaan qaqqabu hanga dubartoonni siinqee qabatanii iddoo sana qaqqabanitti qofa. Dubartoonni siinqee qabatanii iddoo sana akka ga'aniin walakkaa seenuudhaan aangoo seera siinqeetiin kennameef fayyadamuun lola sana  battalatti dhaabu. Kan biroo gaheen dubartoonni qaban  biyyaaf Waaqa kadhachuu dha. Hawaasni waaqa kadhannaadhaa bakka walga'u maratti dubartoonni dura deemu, kan isaan fundura deemu  daa'imman xixiqqoo qofa. Keessattuu yeroo rakkinni dhalate fakkeenya hongeen yoo uumame, dhibeen  daddarbaan yoo biyya dhufe fi rakkoo biraallee yoo qaqqabe rakkina akkanaa furuuf, malkaa  bu'anii  Waaqa kadhatu. Duudhaa Oromoo keessatti dubartoonni dandeettii Waaqa araarfannaa akka qaban  amanamaa . Ammaas Simi Gadaa keessa gayeen qabeenya bulchuu kan dubartii ti. Dhiirti qotee galchuu, horsiisee  tiksuu malee, qabeenya sana kan soorata maatiif ooluu, kan gurguramee soogiddaa fi bunaan  bitatan kan murteessu ishii dha. Nama rakkatellee gargaaruu yoo barbaade haadha warraadhaan  mari'ata malee akka barbaade gochuu hin danda'u.

2.2. Yaaxxinaalee  Qorannoon Kun Bu’ureeffate
Qorannoo tokko gaggeessuuf yaaxina bu’ura godhachuun gaarii ta’a. Kunsi beekumsa tokko argamsiisuuf daandii hayyootatti yookaan beektotatti agarsiisuuf qabu irratti bu’uruun  hayyuun Dorson  (1972) jedhamu yaaxinoota fookiloorii jiran haala yeroo ammaa keessa fudhatama qabaniin bakka garagaraatti qooda. Akka hayyuun kun lafa kaa’etti gara Afaan Oromootti hiikamee yoo dhiyeessinu akka armaan gadii kana ta’a. Yaaxina haalaa, caasaa, seen-naannoo, irra deebi’anii ijaaruu, walakkeessa, aadaa bal’aa, faayidaa, xiinsammuu, aadaa hawaasaa, aadaa bu’uureffate, haalawaafi foormulaa afaanii kanneen jedhamanidha. 

Qorannoon tokkos yeroo adeemsifamu qorataan yaaxina kallattiis yoo argachuu baate kan qorannoo isaa galmaan ga’uuf  kaayyoosaa waliin deemuu danda’u jedhee keessaa filachuun itti gargaarama. Qorannoon kunis yaaxina faayidaa (functional theory), yaaxina aadaa hawaasaa  fi yaaxinna yaadaa bu’uura godhachuun kan gaggeeffameedha.

2.2.1. Yaaxina Faayidaa 
Akka Yaaxina kanaattii fookilooriin faayidaan inni uummataaf qabu maali ? isa jedhu ilaaluun hundarra murteessaadha yaada jedhutu ol aantummaan mul`ata. Yaaxinni kun kan bu`uure barataa Melville Herskovits, kan ta`e nama William Bascom(1965) jedhamuuni. Akkaa yaada Bascomitti aartiin mallattoo “Oralart” jechi isaa akka ijaarsa kalaqaatti hawaasa tajaajiluu, walitti fiduu, aadaan gidduu galeessummaan akka ijaaramuuf gargaara. Akka Yaaxina kanaatti fookilooriin tokkoo faayidaa isaatiin ala yoo ilaalame hiika qabaachuu hindanda`u. Qu`annoon fookiloorii gama faayidaa isaatiin geggeessamuu qaba. Kanaaf, hojiilee dubartoonni Sirna Gadaa Oromoo Sikkoo keessatti irratti hirmaatanii fi maaliif akka hirmaataan kan ittiin xiixalameedha.

2.2.2. Yaaxinna Yaadaa 
Yaada yaaxina kana ilaachisee Dorson (1972:45) yeroo ibsu “The folklore concept apply not to a text but to an event in time in which a tradition is performed or communicated.” Yaadrimeen yaaxinichaas afoolli barreefama (text) keessaa otoo hin ta`iin yoomessa hurruubummaa keessadha jira yaada jedhudha. Ergaan akka walii galaatti qabu immoo yaaxinni yaadaa ilaacha hawaasaa of keessatti hammachuu akka qabu agarsiisa. Kanaaf, qorataan yaaxinna kana filatee gahee dubartoonni sirna gadaa Oromoo Sikkoo keessatti qaban irratti ilaalchi hawaasni dubartootaaf qabu kan ittiin xiinxalameedha.

2.2.3. Yaaxxinna Aadaa Hawaasaa
Yaaxinni aadaa hawaasaa kan qoratu aadaa hawaasaa ta’ee, dablataanis, al-oolattis fayyadamee aadaa hawaasichaa qorachuun barbaachisaa akka ta’e ibsa. Qorataanis qorannoo isaa yeroo gaggeessu ija yaaxina aadaatiin ilaalee qorannicha geggeesseera. Richard M Dorson. (1972:40). “Henry Glasie (1969:16). Wabeeffachuun akka armaan gadiitti barreesseera. “Folk culture is both field worker and theorist and modern study of material culture might include the detailed description and ordering of field data, the historic, geographic connection of types, constructions and use, as well as functional and psychological speculations,” jedha. Akka barreeffama kanaatti qorannoon aadaa ammayyaa ta’e tokko (folk culture) kan inni irratti xiyyeeffatu yaaxina qofaa irratti otoo hintaane, waan ammayyaa ta’een hariiroo yaaxinaa fi al-oolaan waliin qaban, dabalataanis hariiroo xiinsammuu dhala namaa waliin qaban duubatti deebi’ee seenaa duraanii ilaaluun murteessaa ta’uu ibsa.

Richard M Dorson (19972:39) Alan Lomax wabeeffachuun waa’ee yaaxina aadaa hawaasaa yoo ibsu, hawaasni kamiyyuu garee hawaasotaa keessa jiraatu qaba. Gareesaa keessattis aadaa isaa calaqisiisa. Hawaasa garaa garaa gidduu garaa garummaan aadaa waan jiruuf, tokkoon tokkoon hawaasaa aadaa mataa isaa calaqqisisa. Aadaan kun immoo kan hawaasichi kallattumaan ofitti fudhatuu fi irraa goruudha. Qorannoon qoratamus ija yaaxina aadaa bu’uureffateen Sirna gadaa Oromoo Sikkoo keessatti hirmaattoonni eenyu faa akka ta’ee fi gahee dubartoonni sirna gadaa sikkoo keessatti qaban ittiin kan  xiinxalameedha.

2.3. Sakatta’a Qorannoowwan Aantee 

Mata duree kan jalatti tokkummaa fi garagarummaa qorannoo  dura dalagamee fi qorannaa kanaa sakatta’anii kan ibsaman waan ta’eef , qorannoo kana wajjiin kan wal fakkaatu qorannoo Girmaa Hayiluu Fayyiisaatiin (2011) mata duree “ Qaaccessa Gahee dubartoonni Sirna Gadaa Oromoo Maccaa Keessatti Qaban: Godina Shawaa Lixaa Aanaa Dandii Irratti Kan Xiyyeeffate.” Kan jedhuudha. Wantoonni qorannoo kanaan wal isaan fakkeessan gahee dubartoonni sirna baallii wal harkaa fudhuu keessatti qaban irratti hanga tokko xiyyeeffachu, gahee dubartoonni qophii baallii wal harkaa fuudhinsaa dura raawwatan, yeroo baallii raawwatanii fi baallii booda raawwatan ibsuu irratti, gahee dubaroonni haadha warraa abba gadaa fi gurra uurtu qaban ibsu irratti, kaayyoon hammi tokko fi barbaachisummaa qorannoo irratti kan wal isaan fakkeessu yoo ta’u , garagarummaan isaanii qorannoon duraa qabiyyeen isaa wal harkaa fuudhinsa baallii sirna gadaa Oromoo Maccaa kan gadaa Roobaalee bara 2011 taasifame irratti gahee haadha warraa abbaa gadaa fi gurra urtuu qofa irratti xiyyeeffachuu yoo ta’u. qorannoon kuni gahee dubartoonni hundi Sirna gadaa Oromoo Sikkoo yeroo baallii walirraa fudhanii fi Sirna gadaa Oromoo Sikkoo keessatti gamaa siyaasaa( baallii walirraa fudhuu), hawaasummaa fi diinagdeen qaban irratti xiyyeeffachuu isaati. Qorannoon duraa yeroo sirni baallii wal harkaa fudhu raawwatamuutti gahee dubartoon yeroo raawwii sirnichaatti yoo qoratamu, inni kun immoo yeroon qorannoon kun raawwatamuuttti sirnichi qabatamaan waan rawwatamaa hin jirreef, haala kaanaan dura darbe gaafachuun kan qoratameedha.

                BOQONNAA SADII:  MALLEEN QORANNICHAA
3.1. Saxaxa  Qorannichaa
Akka Addunyaa (2011:63) ibsutti, “Saxaxni qorannoo waliigala qorannicha kan to’atu ta’ee, qorannichi maal akka fakkaatuu fi maal irratti akka bu’uureffate agarsiisa.” Jedha. Itti dabalees, Addunyaan (2011:63)  Cohen fi kanneen biroo (2005:73) wabeeffachuun yeroo ibsu: “The purposes of research determine the methodology and design of the research” jedha. Kana jechuun kaayyoon qoratamuu tokko tooftaa fi ijaarsi/saxaxni isaa adda baasuun  murteessaa akka ta’e addeessa.  Waantonni armaan olitti tuqaman kunneenis, bal’inaan armaan gadiitti ibsamanii jiru. Qorannoon kun waa’ee gahee dubartoonni sirna gadaa Oromoo Sikkoo keessatti qaban qaaccessuudha. Ragaa argaman kan qaacefame bifa ibsaatiin waan ta’eef, gosti qorannoo kanaa qorannoo qulqullinnaati. Karaa biraatiin qorannoon kun   haala raawwii jiruu fi jireenya kutaan hawaasa tokko sirna gadaa keessatti gama aadaatiin qabu qo’achuudha. Kan qo’achuu immoo  hawaasa qorachuudha yookiin aadaa hawaasichaa baruu waan ta’eef, qorannoo kanaan qorannoo qulqullinnaa keessaa qorannoo Aadaa Hawaasaa /Ethinographic Research/ jechuun nidanda’ama. Sababiin isaa Addunyaan (2011:33) Riemer (2008:1) wabeeffachuun akkana jedha “Ethinography is a systematic study of particular cultural group or phenomenon, based on extensive field work in one or selective localities.”jechuun addeessa. Dabalataan Mulugeetaan (2014).Wood.(2006) wabeeffachuun yeroo kaa’u: “Ethinographiy refers to the description and interpretation of calture of social group. The purpose is to provide in-depth the study of culture that I, behavioure, interaction, language and art facts also.” Jechuudhaan qorannoo aadaa hawaasaa waa’ee dhiimma qomoo hawaasa tokkoo, afaan, walitti dhufeenya fi ogummaawwan garaa garaa qorachuuf barbaachisaa ta’uu mul’isa. Qorannoo hawaasummaa keessatti gaaffiilee bu’uuraa qopheessuu fi rakkoo tokko/hojii tokko  gadi fageenyaan sakatta’anii ifa baasuuf baasuuf tarsiimoo qorannoo addeessoo/ibsoo daran waan fayyaduuf qorannoo kana keessattis qorataan tarsiimoo/tooftaa kana kan fayyadameedha.
Waantonni malleen  qorannichaa waliin walqabatan kanneen akka madda odeeffannoo, iddattoo,mala iddatteessuu,  mala odeeffannoowwan ittiin funaaname, mala odeeffannoon ittiin qaacceffamee fi kan kana fakkaatan  of keessatti hammatu waan ta’eef. Isaan kanneen qorataan qorannicha kana yeroo raawwate haala armaan gadiitiin kan itti fayyadameedha.

3.2. Madda Ragaa 

Maddi odeeffannoo qorannoo kanaa madda tokkoffaa fi lammaffaadha. Sababiin isaa, qorannichi  gahee dubartoonni sirna gadaa Oromoo Sikkoo keessatti qaban godina Baalee Bahaa  aanaa Gindhiir ganda Ebbisaa fi Ardaa Tarree qacceessuu waan ta’eef, maddi odeeffannoo tokkoffaan gandoota kana keessatti manguddoota, haadhoolii, abbootii gadaa,  fi hawaasa naannoo Sanaa keessaa dhimma qoratamu kanarratti hubannoo gahaa qabaniidha. Akkasumas, hojjattoota waajjira Aadaa fi Turizimii  aanaa Gindhiir keessa jiran keessaa namoota hubannoo qabaniidha. V.Khn fi W. Best (2005) Tuchman (1994: 319) wabeeffachuun yeroo ibsan “Finding and assessing primary historical data is an exercise in detective work .It involves logic, intuition, persistence, and common sense.” Jedhu. Kunis madda ragaa duraa fayyadamuun yaada haqaa fi miiraa hubachuuf barbaachisaa ta’uu mul’isa. Itti dabaluun  MOE (1999: 177) yeroo ibsu: “Pirimary data is original to the problem, have direct physical contact to the event.” Jechuun ragaan duraa dhimma qoratamu waliin hariiroo akka qabu mullisa.  Maddi odeeffannoo lammaffaan ragaa galmee dhimma duudhaa kanaan wal qabatan kan  sakattameedha.

3.3. Iddattoo fi Mala Iddatteessuu 
.Qorataan qorannoo geggeessu tokko iddattoo filachuuf tooftaalee hedduutti gargaaramuu danda’a. Tooftaaleen kunniinis akkaataa qorannicha waliin deemuu danda’anitti ilaalamanii filatamu. Kanaafuu, iddattoowwan addaa addaa hojii qorannichaa galmaan ga’an filachuun mala isa bu’uuraa qoratichi itti gargaagamu ta’a. Malli kunis, mala ibsaa qorannoon ittiin dhihaatu yookiin  geggeeffamudha. Mala kana keessatti iddattoowwan hedduu fayyadamuurra iddattoowwan dhimma qorannoon irratti geggeeffamu waliin walitti dhufeenya cimaa qaban muraasarraa odeeffannoo ga’aa ta’e funaanuu irratti xiyyeeffata. Kanaaf, qoratichis qorannoo kana gaggeessuuf  gosa iddatteessuu keessaa mit-carraa fayyadame. Gosa iddatteessuu mit-carraa keessaa tooftaa iddatteessuu akkayyoo fi darbaadabarsaa kan itti gargaarameedha, Sababni isaas, iddattoon filataman qabiyyee qorannichaafi kaayyoo qorannichaa irratti waan hundaa’aniifidha. Kanaaf, namoota waa’ee aadaa fi duudhaa sirna gadaa hin beekne gaafachuurra nama aadaa sanaan  beekumsa waliigalaa qabu filachuuf waan gargaaruuf.  Kanaaf, namoota sirna gadaa keessatti gahee dubartoota irratti beekumsaa fi muuxannoo qaban namoota 9 irraa tooftaa iddatteessuu akkayyoo fi darbaadabarsaa gargaaramee ragaa fudhachuun geggeeffame. Malli darbaadabarsaa kun irra caalaa kan filatameef qorataan namoota sirna gadaa Oromoo sikkoo bal’inaan beekan ofii isaatiif waan hinbeekneef namoota yeroo dheeraaf hawaasa kana keessa turan odeeffannoo bal’aa kennaniif kan argatu mala kanaan waan ta’eef.
3.3.1.  Iddatteessuu  Darbaa Dabarsaa
Qorannoo kana haalaan adeemsisee odeeffannoo fudhatama qabuu fi qabatamaa ta’e argachuuf iddattoowwan ofeeggannoon filachuun barbaachisaadha. Haaluma kanaan, Malli iddattoon qorannichaaf ittiin filatame  mala darbaa dabarsaati. Malli kun irra caalaa kan filatameef qorataan namoota  sirna  gadaa  Oromoo  Sikkoo bal’inaan beekan ofii isaatiif waan hinbeekneef namoota yeroo dheeraaf hawaasa kana keessa turan odeeffannoo bal’aa kennaniif kan argatu mala kanaan waan ta’eef mala kana filate. Mala kanaaan namoonni naannoo sana jiraatan namoota sirna gadaa bal’inaan beeku jedhaman bira dhaqameeti. Kanaafuu, malli kun iddattoowwan muraasa odeeffannoon gadi fagoo  irraa argamu argachuuf mala filatamaadha. Namoota aanaa qorannoon keessatti geggeeffame jiraatan mararraa odeeffannoo funaanuufi qaaccessuun sababa hanqina yeroofi humna namaarraa kan ka’e, humna qorataatii ol ta’uu danda’a. kanaaf, iddattoo waliigalaa keessaa 9 filachuun tokkon tokkoo namoota kanaas bira gahuuf mala darbaa dabarsaatti kan gargarameedha. 

3.3.2.  Iddatteessuu Akkayoo
Qorannoo qulqullinaa (qualitative) gaggeessuu keessatti mala iddatteessuu akkayyoo fayyadamuun barbaachisaadha. Mala iddaatteessuu kana keessatti odeeffannoo kennitoonni itti yaadamaniitu filatamu. Kanas kan ta’uu danda’eef qorataan dhimmicharratti warra beekumsa qaban namoota odeeffannoo quubsaa naa kennuu danda’u jedhee murteesse kallattumaan bira dhaqee ragaa funaannata. Kana ilaalchisee Berg (2001). “When developing a purposive sample, researchers use their special knowledge or expertise about some group to select subjects who represent this population,” jechuun ibsa. Akka yaada barreeffama kanaatti qorataan odeeffannoo kennitoota isaa kan filatu, kaayyoo qorannoo isaa bu’uureffachuun. Kanaaf, manguddoota, haadhoolii, abbootii gadaa, fi hawaasa naannoo Sanaa keessaa dhimma qoratamu kanarratti hubannoo gahaa qaban 9(sagal) filatame. 
3.4. Meeshaalee  Funaansa Ragaalee 
Meeshaaleen funaansa ragaa qorannoo tokko gageessuuf, wantoota odeeffannoo ittiin funaannataniidha. Isaanis gosa odeeffannoo sassabbamuu fi kaayyoo qorannichaa irratti hundaa’un garaagara. Akka Mariet fi Marieta(2001) ibsaniitti, qorannoo qulqullinnasa geggeessuuf odeeffannoon kan funaannamu af-gaaffii, daawwannaa, marii garee fi dookumantii sakatta’uun.  Kanaaf, qorannoon kun gosa qorannoo qulqullinnaa waan ta’eef meeshaalee kanneeniitti gargaaramuun ragaa kan funaanameedha. Keessatti  qorannoon kun qorannoo ibsa akkamtaa /Qualitative descriptive/ ragaan waan  ibsamuuf meeshaalee fuunaansa ragaa kanneen gargaramuun murteessadha. Haaluma kanaan odeeffannoon afgaaffiif, daawwannaa fi mariigaree kallattiin hawaasa keessaa funaaname fi sakatta’a galmee dookimentii adda addaa dubbisuun, odeeffannoon argame akka armaan  gaditti funaannamee jira. 

3.4.1. Af-gaaffii

Qorannoo kana keessatti tooftaan qorataan odeeffannoo kennitoota irraa ragaa ittiin funannate af-gaaffiidha. Gosti af-gaaffii itti fayyadame mitcaaseffamaa yookiin banaadha. Sababiin isaas haala odeeffannoo kennitootaa irratti hundaa’ee jijjiiramuu waan danda’uufi. Kunis, odeeffannoon  barbaachisaa ta’e miliqee akka hinhafneef gargaara. Haayyonni garagaraa faayidaa mala kanaa kallattii adda addaatiin ibsu. Punch (1998:56) Af-gaaffiin qorannoo qulqulleeffataa keessatti ragaa walitti qabuuf murteessaa fi hubannoo namoonni waan tokkorratti qaban baruudhafis ta’ee namoota ragaa kennan  hubachiisudhaaf mala cimaa akka ta’e ibsa. Yeroo baay’ee odeeffannoo kennitoonni qorannoowwan aadaa, namoota barreessuu fi dubbisuu  hindandeenyedha. Waan kana ta’eef,  malli filatamaan qorannoo kanaatiif odeeffannoo funaanuudhaaf mijataa ta’e af-gaaffiidha jedha. Kanaafuu, meeshaa funaansa odeeffannoo kanaatti gargaaramuun qoratichi gaaffilee banaa Afaan Oromootiin qopheessuun namoota adeemsa gahee dubartoota sirna duudhaa gadaa kana beekanii jaarsolii 2, haadholii siinqee 2 fi hojjatoota Waajjira Aadaafi Turizimii Aanaa Gindhiir keessa jiran namoota 2 walumagalaatti namoota 6 irraa  ragaa barreeffaman qabachuun fi viidiyoon warabuun kan funanameedha.  

3.4.2. Daawwannaa

Daawwannaan meeshaalee odeeffannoon jalqabaa funaanuuf oolan keessaa tokko akka ta’e fi karaa gocha tokko ittiin daawwachuun yookaan dhaggeeffachuun odeeffannoo funaannuudha. Akka Addunyaan (2011:10)  jedhuutti,  “Qorattoonni haala jiruufi jireenya hawaasaa irratti gaggeessuu barbaadan odeeffannoo kan argatan waan daawwatan, mari‘atan, argan, dhaga‘an, haala naannoo fi jiruufi jireenya hawaasichaa ilaalchisee waan dubbisaniifi irratti” jechuun ibsa waan ta’eef malli kun filatamaadhe.  Kanaafuu, meeshaa kanatti fayyadamuun qoratichi gahee dubartoonni sirna gadaa Oromoo Sikkoo  keessatti yeroo jiila amantaa ayyaana Irreessa Malkaa Horangaboo godina Baalee Bahaa  aanaa  Gindhiiriitti  argamuun sirna galateeffannaa isaan taasisan ilaaluun  gahee gama hawaasummaatiin qaban adda baasuuf daawwannaa ifaa fi daangeeffamaan godhamee jira. Yeroo daawwatamuus iddoo tokko tokkotti yaadannoo barbaachisaa ta’e qabachuudhaan, akkasumas, suuraa kaasuudhaan ragaaleen barbaachisoo ta’an walitti qabamanii jiru. 

3.4.3. Marii Garee

Tooftaalee ragaan ittiin funaannachuuf qorataan kun itti gargaarame inni sadaffaa marii gareeti. Mariin garee odeeffannoo hawaasa irraa funaannachuuf faayidaa guddaa qaba. Haala mariin garee itti gaggeeffamuu fi faayidaa marii garee ilaalchisee Dawson (2002:29) yoo ibsu, “Focus group may be calleddiscussion groups or group intervie. Anumber of people are asked to come together in agroup to discuss acertain issu.The discussion is led by moderator or facilitator who introduces the topic askes specific questions, controls digressions and hopes break-away conversations.”  Kana jechuunis, Marii garee keessatti, odeef-kennitoonni waliin bakka tokko taa’anii dhimma tokko irratti wal marii’atanii dhiyyeessan taasisuudha. Adeemsa kana keessattis namni marii sana marii’achiisu yookiin namni akka isaan yaada garaa garaa maddisiisan isaan kakaasuun hogganama. Marii’achiisaan kun immoo mata duree irratti hundaa’uun gaaffii walii walii isaanii akka walgaafachuun yaada burqisiisuu danda’anni gargaara. Yemmuu isaan marii’atan qoratichi immoo yaadannoo qabachuun odeeffannoo funaannachuufi waraabbachuun ragaa walitti qabata. Akkasumas, yeroo marii tokko keessatti odeeffannoo baay’ee walitti funaannachuun qoraticha ni gargaara. Odeeffannoo kennitoonni yaada irraanfatame akka wal-yaadachiisanii fi isaan gargaara. Mariin garee qorattoonnii fi odeefkennitoonni filataman bakka tokkotti walargani waliin marii gaggeessuuf waan barbaachisuuf. Kanarrattis, odeeffannoo kennitootaaf mata duree qorannoo irratti yaada akkamii akka isaan qaban baruuf carraan kenna. Haaluma kanaan, qorataan marii garee jiran keessaa marii garee bu’uureffate (focus group discussion) filate. Mariin garee bu’uureeffate kan adeemsifamu dhimma qoratamu sana irratti ragaa gahaa ni kennu jedhamanii namoota yaadaman mari’achiisaa ragaa akka kennan godhame.

Dastaan (2002: 9) waa’ee marii garee yemmuu ibsu “Dhimma murtaa ta’e tokko irratti kan qorataan hirmaattota marisiisuun argatudha”. Kanaaf, qoranno kana keessatti  namoota muuxannoo fi beekumsa gahee dubartoonno sirna gadaa Oromoo Sikkoo keessatti qaban irratti garee xiqqaa tokko keessatti namoota 3 hawaasa keessaa filatame wajjiin mariin yeroo tokkoof geggeeffame. Namoonni gaaffii gareen kennameef erga sirritti gareen irritti mari’atanii booda, odeeffannoo  yaadannoon fudhachuun sassaabame. Sababni tooftaan kun filatames odeeffannoo gahaa fi ifa ta’e nikenna jedhamee waan amanamef.  

3.4.4. Sakatta’a Dookumantii

Toftaa qorataan ragaa funaanuuf fayyadame keessaa tokko sakatta’a galmeeti. Ragaan dabalataa gahee dubartoonni sirna gadaa sikkoo keessatti qaban  gadi fageenyaan qaaccessuuf af-gaaffii qofaan barbaaduun quubsaa ta’uu dhiisuu mala. Kanaafuu, dabalataan wantoota mata duree kanaan walqabatan wanta barreeffamee kaa’ame dubbisuun barbaachisaadha. Dabalataan yeroon qorannoon kun geggeeffamee fi ragaan funaanameetti sirnoonni akka kabaja ayyaana jiila baallii wal irraa fudhuu wirtuu Odaa Roobaa waan hin raawwatamneef, gahee dubartoonni sirnoota kana keessatti qaban daawwanaadhaan argachuun waan hin dandeenyeef, ragaa hirmaannaa kanaa argachuuf qorataan ragaa mata duree kanaan walqabatan kan  barreeffamee godinaa fi aanaa kanatti argamu dubbisuun sakatta’amee jira. Yaada kana ilaalchisuun, Yelew (2009:66-68) galmee bifa yaadannoo dhuunfaan, gaazexaalee, barruulee, waraqaa raga fi barreeffamoota garagaraatiin argachuun akka danda’amu eera. Haaluma kanaan, qaaccessa gahee dubartoonni  sirna gadaa Oromoo Sikkoo keessatti qaban  irratti barreeffamoota maddoota adda addaa sakatta’uun odeeffannoo walitti qabun  ragaa funaanee jira.

3.5. Adeemsa Funaansa Ragaalee 

Qorataan kaayyoo qorannoo kanaa galmaan ga’uuf meeshaa funaansa   ragaa kan akka afgaaffi fi daawwannaa  fi marii garee fayyadamuun  odeeffannoo madda ragaa duraa irraa sassaabuun qorannoo adeemsise. Kunis. Jalqaba cheekliistii qopheeffachuun daawwannaan taasifame. Sagalee fi sochiin suuraan  waraabame. Itti aansee af-gaaffiin madda ragaa duraa irraa yeroo gara garaa keessatti kallatiin taasifame. Mariin garee yeroo tokko qindeessuun yaadannoo qabachuu funaaname.  Dhuma irratti immoo odeeffannoo af-gaaffii fi daawwannaan  fi marii gareen argamu gabbisuuf yaada beektotaattiin deggaramee dhiyaate. Maddaa ragaa lammaffaa irraa ragaan sakata’a dookumantiin argame akka ragaa tokkooffaa cimsuu danda’uutti madda ragaa irraa argame  wajjiin  dhiyeeffame.

3.6.  Mala Qaacceessa  Ragaalee 
Qorannoon kun odeeffannoo af-gaaffii, daawwannan fi marii garee argame tartiiba isaanii eegachuun qaacceffaman. Dastaan (2002:10) kana jechuun ibsa, odeeffannoo yookiin ragaalee qorannoon akkamtaa qorattoonni haaluma isaanii mijateen kan deeman akka ta’e mul’isa. Kanamalees, Addunyaan (2011: 62-63) qaaccessa ragaa yoo ibsu malli ibsaa dhimma qoratamu sana ilaalchisee maaltu akka ta’ee fi maaltuu akka ta’aa jiru addaan baasuudhaan jijjiiramoota akkuma isaan yoomessa uumamaa keessatti argamanitti kan ibsudha. Qorannoo kana keessatti odeeffannoon mala af-gaaffii, sakatta’a dookumantii, marii garee fi daawwannaatiin walitti qabaman muuxannoo qorataan qabuun haaluma armaan oliitiin qinda’e. Haaluma kanaan, adeemsa sirna duudhaa sirna gadaa irratti ragaalee namoota waa’ee gahee dubartoonni sirna gadaa Sikkoo keessatti qaban beekaniifi waajjira Aadaafi Turizimii keessaa argaman odeeffannoo af-gaaffii, daawwannan fi marii garee argame tartiiba isaanii eegachuun tarreeffamanii qaacceffamanii jiru. Odeeffannoon af-gaaffiin argamanis walkeessa nyaachifamuun qaacceffame. Haaluma kanaan, qoratichi odeeffannoo karaalee af-gaaffitii fi daawwannaatiin argaman fakkeenyaa fi ragaadhaan deeggaruun qaaccese. Dhumarrattis, odeeffannoon guuraman karaa ibsaatiin yookiin mala akkamtaa yookiin qulqulleeffataa fayyadame. Deebii walfakkaatan kanneen kennan yaada bu’uura fudhachuun irra deddeebii hambisuun qacceefame. 

Qorannoo kana keessatti  hiikni kenna ragaa kan ittiin qaacceffame  goree irraa ka’ee gara goorootti (inductively) ta’e. Gahee dubartoonni sirna gadaa keessatti qaban kana ergaa isaa gama aadaatiin qacceessuuf yaaxxinna faayidaa, yaadaa fi aadaa hawaasaa bu’uureeffachuun kan qacceffameedha.

3.7. Naamusa Ogummaa

Hojiin qorannoo kanaa yeroo adeemsifamu bifa seera qabeessaafi naamusa qabuun kabaja hawaasaa eegee raawwate. Fakkeenyaaf yeroo qorannoo kanaaf af-gaaffii fi daawwannaan dirree fi marii garee taasifamu, bifa aadaa fi safuu hawaasichaa eegeen, mirga isaanii kabajeen akkasumas yeroo suuraa eeyyama gaafachuun fedha isaaniitiin suurri fudhatame. Dhuma irratti xalayaa seeraqabeessummaa gaafatanii fi osoo hingaafatin odeeffannoo warra kennan maraa galateeffachuun xumurame. 

Bifa naamusa qabuun haala olitti ibsameen qorannoo adeemsisuun adeemsa sirrii ta’uu kan nuuf mirkaneessu yaada V. Kahnfi W.Best (2005:347) yoo dhiyeessu

Psychologist accord aproprate respect to the fundamental right, dignity, and woth of all people.The are aware of culture, individual, and role difference, including those due to age, gender, race, ethinicity, national origin ,sexual orientation, disability language and socio economic status

 jechuudhaan qorannoon yeroo adeemsifamu nama dhuunfaatii hanga gareetti: mirga, sansakaa, aadaa fi safuu namoonni qaban bifa eegeen raawwatamuu akka qabu addeesaniiru. Qorannoon kunis bifuma kanaan adeemsifame.

BOQONNAA AFUR:  QAACCESSA RAGAALEE

Boqannaa kana keessatti ragaawwan mala afgaaffii, marii gareen, daawwannaa fi sakatta’a barreeffamaan argaman kan keessatti qaacceffamaniidha. Kunis, gaaffilee bu`uuraa fi kaayyoo qorannichaa bu`uura godhachuun kan dhiyyatedha. Dhimmoota qaacceessa gahee dubartoonni  sirna Gadaa keessatti qaban  sababa godhachuun yaadolee sirni duudhaa kun eenyuun akka raawwatamaan yookiin eenyu akka keessatti hirmaatu. Keessattu dubartoonni raawwii sirna duudhaa kana keessatti hirmaachuun maaliif akka barbaachise, hirmaanna yookiin galee dubartoonni sirnicha keessatti qaban irratti hawaasni yookiin hirmaattoonni ilaalcha akkamii akka qaban. Raawwii sirna duudhaa sana keessatti dubartoonni hojiilee akkamii irratti akka hirmaatan. Gaheen dubartoonni sirnicha keessatti gama bulchiinsaa( siyaasaa), hawaasummaa fi diinagdeetiin qaban maal akka ta’ee fi maal akka fakkaatu, rakkoolee hirmaannaa dubartoonni sirnicha keessatti qaban akka hin bane godhan    ilaalchisee wantoota achii keessatti ka’uu qaban deebisuun kan xiinxalamedha. Kana yeroo jennu wantoonni  gahee dubartoonni sirna gadaa Oromoo Sikkoo keessatti qaban kanaan walqabatanii ka’an waan hedduudha. Akkuma armaan olitti ka’amuuf yaalameetti gaaffilee afgaaffii, marii garee keessatti ka’aniif deebii argamanii  fi raagaaleen daawwannaa fi sakkata’insa galmeen argaman  haala armaan gaditti walitti qabamuun cuunfamee haala namaaf ifa ta’uu danda’uun yaada hayyootaan deeggaramuun  kan qaacceffamaniidha.  

Odeeffannoon af-gaaffii  abbaa gadaa Sikkoo Mandoo Aliyyii Muhammad Suruur irraa argame akka ibsuutti, gadaan sima siyaasaa, diinagdee fi hawaasummaa uummanni Oromoo ittiin wal bulchaa ture,  jaarmiyaa umrii fi dhalootaan ijaaramee yoo ta'u, sirna bulchiinsa isaa dimokiraatawaadha. Simi Gadaa sima ittiin bulmaataa dimokraatawaa hawaasni Oromoo  marti  haala walqixxummaa qabuun  kan keessatti qooda fudhatuudha. kan aangoo karaa nagayaa ta’ee wagga saddeet saddeetiin gogeessi gadaa shanaan wal eebbisuu aangoo waliif dabarsu, Kan siyaasni, dinagdeenii fi hawaasummaan uummata Oromoo ittiin murteeffamu, kan miseensi sabichaa mirgaafi dirqama isaa beekee ittiin waliigaluu fi tokkummaan ittiin waliin jiraatu kan akkaataa fi tooftaa jiruu fi jireenya uummatichaa kan calaqqisuu fi walqixxummaa ilmoo namaa kan mirkaneessu. Duudhaa akka kabajamuu mirga namooaa, mirga dubartootaa,  mirga daa'immanii, kunuunsa naannoo, walitti bu'iinsa haala nagaaqabeessa ta'ecn furuu/araara buusuu/,  walgargaamu, kooluu galchuu, guddifachaa fi kan kana fakkaatan kan of keessatti qabuudha. ( Abbaa gadaa Sikkoo Mandoo, Aliyyii Muhammad Suruur  14/09/2016)

Suuraa 3: Af-gaaffii abbaa gadaa  Aliyyii  Muhammad Suruur wajjiin yeroo taasifamu qorataan 14/09/2016 kaase agarsiisu.

Abba gadaa Sikkoo Mandoo Aliyyii Suruur irraa afgaaffiidhaan akka hubatameetti, Gadaan maqaa sirna waliigalaati ittiin bulamuu dha. Jaarmiyaa umrii fi dhalootan ijaarame, sirna diimokraasii uummata Oromootiin uumameedha. Sirni gadaa heera saba Oromoo guutuu, kan siyaasni, dinagdee fi hawassaummaan sabichaa ittiin murteeffamu, kan miseensi sabichaa mirgaa fi dirqama isaa beekee itti walii galu, kan kutaan hawaasaa hundi karaa walqixummaa qabuun kan keessatti hirmaatu, aangoo waldhabdee tokkoon alatti karaa dimokraatawaa ta’ee eebbisee kan waliif kennu, kan uummata paartii yookiin gogeessa gadaa shan jalatti ijaaree hirmaachisu,  mirgi dimokraasii fi namoomaa kan keessatti kabajamu, uumaa fi uumama namaa fi nama hin ta’in wajjiin seera iitiin buluu fi bulchuu kan qabu, waldhabdee nama dhuunfaa fi hawaasa karaa naganyaa fi araaratiin kan hiikkatu, aadaa waliin jireenyaa hawaasa isaa fi kan  biroo wajjiin jireenya cimsachuuf duudhaa mataa isaa kan qabu ta’uu kan agarsiisuudha.

Yaada armaan olii kana kan cimsu, Sabni Oromoo  yeroo dheeraadhaa kaasee falasama mataa isaatiin heeraa fi seera tumatanii kan ittiin bulaa turan yoo ta’u, sirni bulchiinsi isaa kun immoo sirna gadaa jedhama. Sirni gadaan maqaa sirna waliigalaatti ittiin bulamuudha. Jaarmiyaa umrii fi dhalootan ijaarame, sirna diimokraasii uummata Oromootiin uumameedha. Sirni gadaa heera saba Oromoo guutuu, kan siyaasni, diinagdee fi hawaaasummaan sabichaa ittiin murteeffamu, kan miseensi sabichaa mirgaa fi dirqama isaa beekee itti walii galu, wabii tokkummaati (Asmaroom Laggasaa, 1973) jedha. 

4.1. Sirna Gadaa Oromoo Sikkoo Kessatti Hirmaattoonni Eenyu Fa’aadha. 

Sirna Gadaa keessatti hirmaattoonni eenyu faadha gaaffii jedhu ilaalchisee maanguddoonnii, haawwoonnii fi marii gariitiif iddattoonni filataman yommuu deebii deebisan, Sirna Gadaa keessatti uummanni Oromoo hundi osoo saalaa fi umriin hin daangeeffamin ni hirmaatu. Haalli hirmaannaa isaaniis gahee sirni gadaa kenneef bahuuf hirmaatu. Keessattuu namoonni gadaa qaban hundi sirna gadaa keessatti gahee mataa isaanii qabu waan taheef hundu ni  hirmaatu. Sirnoonnii fi ayyaanoonni sirna gadaa keessa jiru kan hirmaattoonni keessatti hirmaatan; ayyaana baallii walii dabarsuu, ayyaana  gorsaa, ayyaana gumii( yaa’ii uummataa), ayyaana odaa, ayyaana muudaa, ayyaana irraachaa fi ayyaa dubartootaa faa keessatti ni hirmaatu. Keessattuu ayyaana baallii waliif dabarsuu kan sirna gadaa Oromoo Sikkoo Maddoo yeroo taasifamaa ture keessatti haala hirmaannaa isaanii kanaas, qaalluun namoota safuu waaqaa fi lafaa beekan, warra obsa qabeeyyi, warra kadhatanii waaqaraa argatan, warra laguu eeggatan, warra yeroo ofii amantiidhaf kennan, warra yeroo eebbisan waaqni dhaga’uu , warra hasaasa waaqaa qabu, kan nagaa biyyaa fi uummataa kadhatan, kan yeroo gadoomaa abbaa gadaa eebisee  muuduudha. Abbootiin gadaa saglan kan gadaa harkaa qabanii fi kan gadaa fudhatan hunduu qooda mataa isaanii qabaachuun kan hirmaatan yoo ta’u, dubartoonni siinqee fi jiituu qabatuun gadoomsuu  guutuu taasisu. Kana malees, nyaata aada qopheessuu fi sirba adda addaa sirbuun  sirnicha kan miidhagsaniidha. Yeroo gadaa qaluu dargaaggoon biqilaa fi annaan qabatanii duudha sana guutuu. Sirna gadaa keessatti abbaan qaleera yoo tahee dhalloonni abba sanii nihirmaatu.  Kutaan hawaasa kuunileen sirnicha miidhagsuuf ni hirmaatu. Ayyaana baallii waliif dabarsuu qofa osoo hin ta’in sirnootaa fi ayyaanota kan biroo sirna gadaa keessa jiru kamiyyuu irratti haala seera sirnichi hayyamuutiin namni kamiyyuu kan keessatti hirmaatu waan ta’eef, sirna gadaa keessatti hirmaattoonni kutaa hawaasa kan qaamaa fi qalbiin fayyaa qabu maraa kan hirmaachisuudha. (Marii garee  Obbo Amararaa Dachaasaa, Amansiis Gadaa fi Haaji Muktaar Muhammad  23/09/2016).

Suuraa 4:Iddattoo marii gareef filataman wajjiin taasifame qorataan 23/09/2016 kaase agarsiisu.

Deebii marii garee armaan olii irraa akka hubatameetti, sirnootaa fi ayyaanoota sirna gadaa keessatti kabajamu irratti caasaan hawaasaa kamiyyuu akkaataa sirni gadaa kaa’ee fi hayyamuun   gahee fi dirqama  hojii isaa bahuuf kan hirmaataniidha. Kuniis, ayyaana baalii waliif dabarsuu keessatti: qalluun akkatuma gahee hojii isaanitiin sirnicha yookiin ayyanicha eebbisuuf yoo hirmaatan, abbootiin gadaa sagalan sirna bulchiinsaa geggeessaa turan akkaatuma gahee hojii isaanitiin baallii dabarsuuf yoo hirmaatan, abbootiin gadaa baallii fudhatanisa akkaatuma gahee hojii isaaniitiin dirqama sirni gadaa kennuuf bahuuf kan hirmataniidha. Dubartoonnis, siinqee fi jiituu qabatuun gadoomsuu,  nyaata aada qopheessuu fi sirba adda addaa sirbuun  sirnicha miidhagsuuf kan hirmaataniidha. Dargaaggoon biqilaa fi annaan qabatanii duudha sana guutuu fi hojiilee sirni gadaa isaaniif kenne raawwachuuf kan hirmatanii fi kutaan hawaasaa kan biroos sirnicha miidhagsuuf kan hirmaataniidha. Kanaaf, Sirni gadaa keessatti uummanni Oromoo hundi osoo saalaa fi umriin hin daangeeffamin ni hirmaatu.

Yaada armaan olii kana kan cimsu, akka gurmaa`inaa fi bulchiinsa  gadaatti, Oromoo ta`ee gadaadhaan ala namni ta`e hin jiru.  Simi gadaa keessatti karaa dimokraatawaa  ta’ee hawaasnii fi matii haala walqixxummaa qabuun kan keessatti qooda fudhatu. Uummata Oromoo gosaan yookaa gitaan otoo gargar hin baasiin gadaa shanitti gurmeessee akka dabareen  wal bulchu kan taasisuu fi hawaasa hunda kan hirmaachisuudha. (Alamaayyoo, 2007).

4.2. Gahee Dubartoonni Sirna Gadaa Oromoo Sikkoo keessatti Qaban Irratti Ilaalchi Hawaasni Qabu.

Gahee dubartoonni  sirna gadaa Sikkoo keessatti qaban yookiin  Kabaja dubartoonni sirna gadaa keessatti qaban irratti illalchi hawaasni qabu ilaalchisee iddattoonni filaman yommuu deebii kennan, dubartoonni sirna gadaa keessatti gahee yookiin kabaja guddaa qabu. Akka aadaa uummata Oromootti yookiin sirna gadaatti dubartoonni caasaa hawaasaa keessaa warra hangafa. Hangafummaan isaaniis hojiiwwan jajjaboo ilmaan namaa kunuunsanii fi utubanii jabeessanii dhaabuu keessatti gahee adda durummaa  qabu.  Akka amantaa sirna gadaatti dubartiin cubbuu hin qabdu. Waaqayyoon dhiira caalatti wal-qunnamuu dandeessi. Ishiin qulqulluudha. Laaftudhas. Kanaaf, waaqayyoon nidhaga’aaf, sagaleen ishiis waaqayyoon biratti jaalatamaadha. Gama biroon haatii sinqee, haatii urjii, haatii nagayaa, haatii garbii fi haatii aananii, haati manaa abbaa gadaa, fi haadhooliin manaa abbooti gadaa  gahee fi kabaja abbootiin gadaa hawaasa keessatti qaban isaanilee qabu. Uummata Oromoo biratti dubartoonni  uulfoodhaa  yookiin waayyuudha. Kuniis, uummanni Oromoo kabaja dubartootaa yoo ibsu;  haati waayyuudhaa, haatii sinqee waayyuudha, haatii caaccuu waayyuudhaa, siinqee fi caaccuun dubartii Oromoo waayyuudha, waddeessi, barree fi misiroon Oromoo waayyuudha, deessuun qanafaa hin hiikatiin waayyuudha. Soddaatiin waayyuudha. Akka sirna gadaatti waayyuun dhakaa soogidda, waayyuun beeladaa farda, waayyuun mukaa odaa, waayyuun midhaanii garbuu ta’e wayyuun namaa dubartiidha, Kanaaf, Oromoon sirna gadaa keessatti dubartootaaf gahee guddaa yookiin ulfinna guddaa kenna( Maanguddoo  Zallaqaa Jimaa 15/11/2016 ).

Suuraa 5: Barreessaa gumii abbootii gadaa Sikkoo Mandoo fi jaarsa  biyyaa obbo Zallaqaa Jimaa wajjiin af-gaaffii yeroo taasifamu qoratan 15/11/2016 kaase agarsiisu.

Gahee dubartoonni sirna gadaa sikkoo keessatti qaban irratti ilaalchi uummanni Oromoo dubartootaaf qabu idddattoon filataman kan biroo yoo ibsan.  Kabajni ilma namaa dubartiidha. Aadaa Oromoo keessatti  dubartiin biiftuutti yoo fakkeeffamtu dhiirri ifaatti fakkeeffamti. Ifti biiftuu malee akka hin jirre  dubartii malee dhiirri hin jiraatu. Kanaafuu, dhiiroonni dubartoota kabajuu fi kunuunsuu qabu. Oromoon haadha dacheetti fakkeessa dacheen nama dhalootaa hanga du’aatti baattee soortu haatiis ilmoo namaa dhaltee baatee soortee guddifti. Oromoon waaqa gadiitti dachee safeeffata. Haatiis akkuma dachee kabajaa fi ulfinna guddaa qabdi. Akka sirna gadaa Oromoo Sikkootti, dubartiin takka yoo  duute akka namni sagal du’eetti lakka’ama. Yeroo dubartoonni nama tokkoon waldhabanii himataniis ragaa hin gaafataman. Kun sirni gadaa fi hawaasni  dubartiif iddoo guddaa qabachuu agarsiisa. ( Abbaa gadaa Sikkoo Mandoo Aliyyii Muhammad Suruur).

Dabalataan iddattoon  filatame ilaalchi Orommoo akka sabaatti dubartootaaf qabu yookiin gahee isaanii  irratti yoo deebii kennan, Sirna gadaa keessatti akkuma caasaa hawaasaa tokkootti gahee fi dirqama isaanii bahuu keessatti bakka guddaa haa qabananiyyuu malee, sirnoonni adda addaa adunyaan keenya keessa darbite keessatti,  sadarkaa hawaasa keessaa akka gadi aantummaatti ilaalamaa turaniru. Biyya Keenya keessattiis, jechoonnii fi mammaaksoonni  yookiin  afoolonni xiinsammuu dubartootaa miidhaan dubbatamaa kan ture dhiibbaa biyoota  olla yookiin saboota olla irraa kan ka’e qoodachuu irraa kan hafe malee, akka sabaatti Oromoon ilaalchi dubartootaaf qabuu fi gaheen inni dubartootaaf kennu guddaadha. Kana kan agarsiisu, akka sirna gadaa Sikkootti gumii irratti dhimmi dubartii dursa ilaalama. Gumiin kora ta’ee dhimma ilaalamaa jiru afaanii yoo qabatanillee, dubartiin rakkoon irra gahe himachuu kan dhufte yoo ta’e, dhimma ilaala jiran batalatti dhaabanii, isheef dursa kennu.  Kana malees, akka sirna gadaa sikkootti,  dubartoonni ilma biyya bulchu deesee guddisuu fi ilma adunyaa irratti waan guddaa dalaguu danda’u dahuu fi dhaloota itti fufsiisuu keessatti dhiira caalaa gahee guddaa waan qabaniif, ilaalchi uummanni Oromoo dubartootaaf qabu ol’aanaadha. Kun dubartoonni sirna gadaa Sikkoo keessatti dubartoonni gahee murteessaa akka qabaatan godhee jira. Hunda caalaa dubartii dhiira adunyaa bulchullee ni bulchiti, “Dubartiin  hoggantuu hogganaa addunyaa maraatii” jedha Oromoo dhuudhaa isaa keessatti. kana qofa miti, akka duudhaa sirna gadaa Oromoo Sikkootti  gatiin lubbuu nama hundaatuu kan dhiiraas ta’e dubara wilqixa akka turee fi erga amantaan Islaamaa alaa seenee shari’aan wal qabsiifame malee gatii gumaa lubbuu dhiiraa fi dubara  gala yookiin loon 100 wal qixa ture. Kanaaf. Aadaan duudhaa keenya kan ganamaa ilaalchi dubartootaaf qabu ol’aanaa fi gahee leencaa sirna gadaa keessatti dubartootaaf kenna ( Haadha Siinqee  Sirna  Gadaa Sikkoo Mandoo Amaanee Haajii Ahaamad  12/09/2016).

Suuraa 6:  Haadha siinqee Sirna Gadaa Sikkoo Mandoo Amaanee Haajii Ahamaad yeroo ammaa wajjiin af-gaaffiin yeroo taasifamu qorataan 12/09/2016 kaase agarsiisu.

Yaada armaan olii irraa akka hubatameetti, gahee dubartoonni sirna gadaa sikkoo keessatti qaban irratti ilaalchi hawaasni dubartootaaf qabu ol aanaa yoo ta’u, kuniis, Akka amantaa sirna gadaatti dubartiin cubbuu hin qabdu.Waaqayyoon dhiira caalatti wal-qunnamuu dandeessi. Ishiin qulqulluudha.  Kanaaf, waaqayyoon nidhaga’aaf, sagaleen ishiis waaqayyoon biratti jaalatamaadha. Haatii sinqee, haatii urjii, haatii nagayaa, haatii garbii fi haatii aananii,haatii golaa, fi haadhooliin manaa abbooti gadaa  gahee fi kabaja abbootiin gadaa hawaasa keessatti qaban isaanilee qabu. Uummata Oromoo  biratti dubartooonni uulfoodhaa yookiin waayyuudha. Akka sirna gadaatti waayyuun dhakaa soogidda, waayyuun beeladaa farad, waayyuun mukaa odaa, waayyuun midhaanii garbuu ta’e wayyuun namaa dubartiidha, Kabajni ilma namaa dubartiidha. Aadaa Oromoo keessatti  dubartiin biiftuutti yoo fakkeeffamtu dhiirri ifaatti fakkeeffamti. Oromoon haadha dacheetti fakkeessa. Haatiis akkuma dachee kabajaa fi ulfinna guddaa qabdi. Oromoon waaqa gadiitti dachee safeeffata. akka sirna gadaa sikkootti, dubartoonni ilma biyya bulchu deesee guddisuu fi ilma adunyaa irratti waan guddaa dalaguu danda’u dahuu fi dhaloota itti fufsiisuu keessatti dhiira caalaa gahee guddaa waan qabaniif, ilaalchi uummanni Oromoo dubartootaaf qabu ol’aanaadha. Akka duudhaa Oromootti dubartii dhiira adunyaa bulchullee ni bulchiti, dubartiin  hoggantuu hogganaa addunyaa maraa akka taate agarsiisa. Haa ta’uu malee, Biyya Keenya keessattiis, jechoonnii fi mammaaksoonni  yookiin  afoolonni xiinsammuu dubartootaa miidhaan dubbatamaa kan ture dhiibbaa biyoota  olla yookiin saboota olla irraa kan ka’e qoodachuu irraa kan hafe malee, akka sabaatti Oromoon ilaalchi dubartootaaf qabuu fi gaheen inni dubartootaaf kennu guddaa ta’uu namatti agarsiisa.

Barruu gabaabaa koree Sona Aadaa  Waajjira Aadaa fi Turizimii  Aanaa Gindhiiriitiin, mata duree “ Dubartootaa fi Sirna Gadaa Sikkoo Mandoo” jedhu irratti bara 2010 barraa’e qorataan sakatta’ame akka ibsuutti, raawwiin sirna gadaa kamiyyuu irratti dubartoonni yoo hin jiraanne sirni kamiyyuu geggeessuuf hanquu akka ta’e, hangafni ilma namaa dubartii akka ta’e, hojin kamiyyuu akka milkaa’uu fi araaraa  yoo bahan eebbi dubartoota murteessaa akka ta’e, sirna kadhannaa fi galateeffannaa keessatti dubartoonni dursoo akka ta’an kan ibsuudha. Akka sirna  gadaa Sikkoo Mandoottii fi hawaasatti dubartiin waayyuu yookiin ulfoo akka ta’an yoo ibsu “ Waa Sadi Dhayii Waa Sadii Wayyuu” jedhee yoo ibsu, Kuniis, “Aannan mi’ii dhayii, itittuun wayyuu. Fardi leexan dhayii, Fardi kooran waayyuu. Intalti dubaraa(Bantii) dhayii, Haati manaa waayyuudha.” jedhee kabajaa fi ulfinna dubartootaaf sirna gadaa sikkoo keessatti qabu ibsa. Walumaa galattii yaada afgaafii fi barruu sakkata’ame irraa argameetti, sirna gadaa keessatti dubartoonni gahee murteessaa akka qabanii fi gahee isaan sirna gadaa keessatti qaban kanaan walqabatee ilaalchi hawaasani dubartootaaf  qabu ol aanaa akka ta’e hubatamee jira.

4.3. Raawwii Sirna Gadaa Oromoo Sikkoo  kessatti Hojiilee Dubartoonni Irratti Hirmaatan.

Raawwii sirna gadaa Oromoo Sikkoo keessatti hojiileen dubartoonni irratti hirmaatan maal faadha  gaaffii  jedhu  ilaalchisee  maanguddoonnii, haawwoonnii fi marii gariitiif iddattoonni filataman yommuu deebii deebisan, dubartiin yoo hin jiraanne sirni gadaa hin jiru. Kanaaf,  dubartoonni raawwii sirna gadaa irratti hojiilee hedduu irratti hirmaatan. Fakkeenya sirna  ayyaana baalii waliif dabarsuu Sikkoo Mandoo kan wiirtuu  Odaa Roobaatii taasifamaa ture keessatti. Yeroo abbaan gadaa gadaa qabatu haati manaa qarreen seera guutuufii yookiin gadoomsuu. raawwii sirna gadaa keessatti, qophii dursa godhamu, kan guyyaa sirnichi raawwatuu fi erga sirnichi darbee rawwatan kanneen akka: nyaataf dhugaatii qopheessuu, gumaata fiduu, sirnicha uffataa fi sirbaan miidhaksuu fi  dirriba uffachuun eebbisuu faa irratti hirmaatu.( Jaartii Cifiree Haawaa Huseen, Maanguddoo Amansiisi Gadaa fi  Zallaqaa JImaa  )

Hojiilee dubartoonni irratti hirmaatan kana irratti iddattoon afgaaffiif filatame yeroo deebii kennu. Raawwii sirna gadaaf qophiilee dursa godhamu keessatti dubartoonni yoo hirmaatan, hojiileen kuniis, yommuu namichi buttaa qaluu sirba galuu nyaataa fi dhugaatiin dursa qophaa’a. Namichi buttaa qalu hadhaa manaa yoo qabaate haadha manaatu qopheessaaf yoo hin qabaatiin haadha isa deeteetu qopheessaaf,  firaa fi obboloon dubartootaas qophii nyaata kana keessatti ni hirmaatu.Namichi hiriyoota wajjiin bokkuutti sirbaa oolee yommuu galu waan dhugamu kan akka aanaan mi’ii, booka fi korma jabbii qalame bilcheessanii kan eegan dubartoota. Qophiilee sirna buttaa yeroo gahu raawwatan hedduu isaa dubartootaan raawwatama. Kuniis, raawwi sirna gadaa ji’a muraasa dursanii qophiilee adda addaa eegalu. Waan nyaaanni irraa qophaa’u dursanii qopheessuu kana akka cuukkoo, caccabsaa fi buraatoo. Guyyaan sirnichaa yoo gahu bideen tochuu fi ittoo  fi waan dhugamu qopheessuu kan raawwatan dubartoota. Keessumattu gaheen dubartoonni sirna gadaa ofkalchuuf yeroo kana ba’an  hojii guddaadha. Guyyaa raawwii sirna gadaas akkuma humnaatti uffata aada mimmiidhagoo uffachuu fi wantoota aadaa kanneen akka, callee, caaccuu fi sinqee qbachuun sirbaa  sirnicha nimiidhaksu. Kana malees, gumaata fiduu, dirriba uffachuun eebbisuu, sirba sirbaa laga bu’ufi kan kana fakkaatan martii gahee dubartoota waan ta’eef hojiilee kanneen irratti hirmaatu. ( Jaartii Cifiree, Haawaa Huseen)

Akka iddattoon af-gaaffiif filatamtee ibsiteetti, hojiileen dubartoonni  yeroo raawwii baallii walliif dabarsuu sirna gadaa sikkootti  raawwatan deebii yoo kennaan. Gumaanni nyaataf dhugaattii mana namicha buttaa godhate sanaatti kan geessan dubartoota. Gumaanni akkuma  dubartii malee hinqophoofne, dubartiiidhan malees hindhaqu, kan gumaata nama fidus dubartiidha. Gumaanni dhufu kunis nyaata aadaa Baalee kana akka buraatoo, caccabsa, cuukkoo, qorii, shakaka, biddeen, ittoo, daabboo  kan kana fakkaatan godhanii kan fidan dubartoota. Luba koo oofkali jechuun namticha yeroo sana gadaa qabate kan faarsuun jajjabeessanii fi waan gadaan kennuuf namicha gadaa qabate irraa kan fudhatan dubartoota. Dura akka sirna gadaa Sikkoo  namni tokko  gadoomuuf yookiin luba ta’uuf dura mataa haadatee gurra urata. Gura kan urtuuf obboleetti hangafa nama gadaa qabatu saniitii, yoo obboleettii hin qabaanne firaatu uraaf. Akkasumas, Okolee haati manaa luba sanaa aannan itti naqxee lagan buutu kan hodhu, obboleetiidha yookiin gurra urtuudha.  Bara  gadaa as dhiyoo kana sirna gadaa Sikkoo  keessatti  sababaa dhiibbaa amantaa Islaamaatiin lubnii gadaa qabatu mataa haadatuu fi gurra urachuun hafee jira. Aadaa Oromoo keessatti gurra orachuun gootummaa muldhisaa waan ta’eef aadaan kun deebi’uu qaba. ( Jaartii Cifiree Haawaa Huseen).

Warri namicha buttaa qalee jiffuu qaban marti gumaata fidanii dhufan kan irratti  namtichi buttaa qale sun  hadha isaa, obboleettii fi dubartootta itti dhiyaatan hunda bulukkoo itti yeroo uffisu, isaaniis marga jiidhaa alanfatanii itti tufuun gadaan isaa gadaa milkii akka ta’uuf eebbisu. Kana malees, yeroo namichi gadaa qabate laga bu’u dubartoonni gumaata qabatanii uffata aadaa uffachuun sirnicha miidhaksu. Yeroo kanas haati waarra abbaa gadaa ofkalumsaa okolee haaraa kan kanaan dura itti elmamee hin beekamnee  harka mirgaatti qabachuun, tumaa harka bitatiin  gateettii bita irra kawwattee kara bitaa abbaa waarra ishee maddii  deemun sirnicha miidhaksuun seerri akka guutuu gooti. Seerri kuniis, yeroo  laga ga’ani haati manaan namicha gadaa ofkale sanaa okolee baattee laga buute sanaa fi tumaan muka jiidhaa  rukutuun qola irraa kaaste, qola okolee keessa kaa’un gara lagaatti dhuftee bishaan itti waraabuun gadaa ofkalchiifti. Yommuu manatti galan korma qalmaaf qophaa’e haadha manaa namicha gadaa ofakalee sanaatu dhadhaa dibuun muuda. Sirni gadaa gaggeeffamee namoonni waamaman hundi erga galaniin namicha buttaa qale bira kanneen bulan dubartoota qarree,  dubartoota manguddoo, dubartii cifiree, haadha manaa namicha buttaa qalee sana waliin taa’un hojiilee booharsuu dalagu. (Jaartii Cifiree Haawaa Huseen 11/10/2016)

Suuraa 7: Jaartii Cifiree baallii walharkaa fuudhuu Sirna Gadaa Sikkoo Mandoo Keessatti qaamaan hirmaatanii beekan Haawaa Huseen wajjiin af-gaaffiin yeroo taasifamu qorataan 11/10/2016 kaase agarsiisu.

Yaada armaan olii irraa akka hubatameetti, raawwii sirna gadaa Oromoo Sikkoo keessatti hojiileen dubartoonni irratti hirmaatan maal faadha  gaaffii  jedhu  ilaalchisee yaanni ijoon hubatame. sirna  ayyaana baalii waliif dabarsuu Sikkoo  kan wiirtuu  Odaa Roobaatii taasifamaa ture keessatti. Yeroo abbaan gadaa gadaa qabatu haati manaa qarreen seera guutuufii yookiin gadoomsuu. Gumaanni nyaataf dhugaattii mana namicha buttaa godhate sanaatti kan geessan dubartoota. Gumaanni akkuma  dubartii malee hinqophoofne,  dubartiiidhan malees hindhaqu, kan gumaata nama fidus dubartiidha. Akka sirna gadaa Sikkoo namni tokko  gadoomuuf yookiin luba ta’uuf dura mataa haadatee gurra urata. Gura kan urtuuf obboleetti hangafa nama gadaa qabatu saniitii, yoo obboleettii hin qabaanne firaatu uraaf. Akkasumas, Okolee haati manaa luba sanaa aannan itti naqxee lagan buutu kan hodhu, obboleetiidha yookiin gurra urtuudha.Walumagalatti  raawwii sirna gadaa keessatti, qophii dursa godhamu, kan guyyaa sirnichi raawwatuu fi erga sirnichi darbee rawwatan kanneen akka: gadoomsuu, nyaataf dhugaatii qopheessuu, gumaata fiduu, sirnicha uffataa fi sirbaan miidhaksuu fi  dirriba uffachuun eebbisuu faa irratti akka hirmaatan kan hubatameedha.

4.4. Gahee Dubartoonni Gama Bulchiinsaa,  Hawaasummaa fi Diinagdeetiin  Sirna Gadaa Oromoo Sikkoo  Keessatti Qaban .

Gaaffii waa’ee gahee dubartoonni sirna gadaa Sikkoo keessatti qaban ilaalchisee gaafatamaniif iddattootti fiilaman yommuu deebii kennan, dubartoonni sirna gadaa keessatti gahee guddaa qabu. Dubartoonni yoo hin jiraanne sirni gadaa hin jiru. Dubartoonni sirna gadaa keessatti yoo hin hirmaatiin gadaanuu hin geggeeffamu, Geggeeffamu mitii gadaanuu hin qajeelu. Akka Sirna Gadaatti dubartoonni beekumsa, qaroomina, malaa fi sammuu qabu, lafeen isaanii laafaadha jabaata miti kun uumaadha, dhiirri human qaba lafeen isaanii jabaadha fiigee tarba bahuu danda’a. Mana kan ijaaru beekumsaa fi humanna.  Kanaaf, sirna gadaa keessatti dubartoonni fi dhiirillee gahee mataa isaanii qabu.  Sirni gadaa kunis dhiira yookan dubartoota qofaan kan raawwatamuu miti. Raawwii sirna gadaa keessatti dubartoonnis  fi dhironnis  gahee mataa isaanii qabu. Gahee dudubartoonni qaban dhiiraan raawwachuu fi gahee dhiironni qaban dubartootan  raawwachuu hin danda’an. Kanaaf raawwi sirna gadaa keessatti dubartoonnis dhiiriis lachuu dirqama ni barbaachisu.  (Abbaa gadaa Sikkoo Manndoo Aliyyii Muhammad Suruur).

Akkuma dhiironni sirna gadaa Sikkoo keessaatti gahee qaban dubartoonnis gahee mataa isaanii gabu. Gaheen isaanii kunis: gadoomsuu yookiin gadaan ofkachiisuu, bulchiinsa abbaa gadaa too’achuu,  Sirni gadaa yeroo geggeeffamu sagantaa eebbaa fi kadhannaa keessatti gahee qabaachu. Raawwii sirna gadaa keessatti Seera waaqaa fi safuu hawaasa eeguu fi egsisuu irratti, nyaataa fi dhugaatii qopheessuun gumaata fiduu keessatti gahee guddaa qabu. Sirna gadaa keessatti akkuma abbootiin gadaa gahee adda addaan addatti qaban , dubartoonnis gahee addda addaa qabu. Gahee isaanii kunis: Haatii siinqee mirga dubartootaa  fi nageenya biyyaa eegsisuun araara busuuf gahee qabdi. Haatii urjii walqixxummaa mirga dubartootaa fi dhiirota, shamarranii fi dargaggootaa eegsisuu fi daa’immanii fi ijoolleen duudhaa sirna gadaa akka hubatanii kabajan ni gooti. Haatii nagayaa rakkoo dhiirotaa fi dubartoota gidduutti uumame furuu, rakkoon nageenyaa hawaasa keessatti yoo uumame waraana yookiin waldhabdee dhaabsisuuf haadha siinqee wajjiin qindoofte hojjachuun gahee ishii bati. Haatii garbii dubartoota walitti qabdee mariisisuun haala biyyaa keessa jirtu hubachiisuun, itti gaafatamtuu kominikeeshinii dubartootaa ta’uun sirna gadaa Sikkoo keessatti gahee ishii baati. Haatii aananii immoo akkataa dubartoonni qabeenya itti horatan, itti qusatanii fi qabeenya bulchan dubartootaa barsiifti. Haatii golaa yookiin haatii abbaa gadaa sirni kamiyyuu yeroo geggeeffamu nyaataa fi dhugaatiin sirna saniif barbaachisu hundi qophaa’uu fi nama hunda gahuu  isaa kan too’atuudha. Kanaaf, akka sirna gadaa Oromoo Sikkootti gaheen dubartooni sirna gadaa keessatti qaban murteessaa ta’eefiidha. Akka sirna gadaa Sikkootti gaheen dubartootaa kan ibsamu, mana dubartiin keessa hin jirre buna hin qalatan, maltuu hin malatan, namni dubartii hin qabane hin eebbisu, inni hoffolleessa yookiin guutuu mitii, mijuu itti hin kennan, ciicoo itti hin kennan, kun raawwii sirna gadaa Sikkoo keessatti dubartoonni gahee murteessaa qabachuu isaanii fi dubartoonni yoo hin jiraanne sirni gadaa hin jiru kan jedhameef. (Barreessaa gumii abbootii gadaa Sikkoo Mandoo Zallaqaa Jimaa).

Yaada armaan olii irraa akka hubatameetti, gahee dubartoonni sirna gadaa Sikkoo keessatti qaban ilaalchisee, sirna gadaa keessatti dubartoonni fi dhiirillee gahee mataa isaanii qabu. Raawwii sirna gadaa keessatti dubartoonnis  fi dhironnis  gahee mataa isaanii qabu. Gahee dudubartoonni qaban dhiiraan raawwachuu fi gahee dhiironni qaban dubartootan  raawwachuu hin danda’amu. Akkuma dhiironni sirna gadaa Sikkoo keessaatti gahee qaban dubartoonnis gahee mataa isaanii qabu. Sirna gadaa keessatti akkuma abbootiin gadaa gahee adda addaan addatti qaban  dubartoonnis gahee addda addaa qabu. Gahee isaanii kunis: Haatii siinqee mirga dubartootaa  fi nageenya biyyaa eegsisuun araara busuuf gahee qabdi. Haatii urjii walqixxummaa mirga dubartootaa fi dhiirota, shamarranii fi dargaggootaa eegsisuu fi daa’immanii fi ijoolleen duudhaa sirna gadaa akka hubatanii kabajan ni gooti. Haatii nagayaa rakkoo dhiirotaa fi dubartoota gidduutti uumame furuu, rakkoon nageenyaa hawaasa keessatti yoo uumame waraana yookiin waldhabdee dhaabsisuuf haadha siinqee wajjiin qindoofte hojjachuun gahee ishii bati. Haatii garbii dubartoota walitti qabdee mariisisuun haala biyyaa keessa jirtu hubachiisuun, itti gaafatamtuu kominikeeshinii dubartootaa ta’uun sirna gadaa sikkoo keessatti gahee ishii baati. Haatii aananii immoo akkataa dubartoonni qabeenya itti horatan, itti qusatanii fi qabeenya bulchan dubartootaa barsiifti.Haatii golaa sirni kamiyyuu yeroo geggeeffamu nyaataa fi dhugaatiin sirna saniif barbaachisu hundi qophaa’uu fi nama hunda gahuu isaa kan too’atuudha.Walumagalatti gaheen isaanii kunis: gadoomsuu yookiin gadaan ofkachiisuu, bulchiinsa abbaa gadaa too’achuu,  Sirni gadaa yeroo geggeeffamu sagantaa eebbaa fi kadhannaa keessatti gahee qabaachu. Raawwii sirna gadaa keessatti Seera waaqaa fi safuu hawaasa eeguu fi egsisuu irratti, nyaataa fi dhugaatii qopheessuun gumaata fiduu keessatti gahee guddaa qabu. Kanaaf, akka Sirna gadaa Oromoo Sikkootti gaheen dubartooni sirna gadaa keessatti qaban murteessaa ta’uu  hubatamee jira. 

4.4.1. Gahee Dubartoonni Gama Bulchiinsaatiin  Sirna Gadaa Oromoo Sikkoo  Keessatti Qaban.

Gahee dubartoonni gama bulchiinsaatiin sirna gadaa Sikkoo keessatti qaban ilaalchisee iddattoon marii gareetiif filataman yeroo deebii kennan, dubartoonni seera qabeessummaa fi qajeellummaa bulchiinsa abbaa gadaa yeroo seerri haaroftis ta’ee seerri faayya’e tumanu, seerri sun mirga dubartootaa akka hin miinee fi dubartoota fayyadamaa akka taasisu hordoftee sirreessuu keessatti gahee ol aanaa qabachu. Akka sirna gadaa Sikkootti seerri uummataaf tumamu kamiyyuu hirmaannaa dubartootaa fi beekamtii isaanitiin ala raawwatiinsa kan hin qabaaneedha. Kana malees, Jiilli sirna gadaa sikkoo iddoo babba’uu fi bakka abbaan gadaa deemee qubatee biyya araarsuu fi jiila geggeessu hundaatti haatii manaa abbaa gadaa waliin deemuu fi cinaa ta’uun iddoo jiilaa sanaatti abbaan gadaa  dubartoota biroo mildhachuun akka qalbiin isaa gara birootti hin hiramnee fi murtee sirrii fudhachuu fi dabarsuu keessatti akka rakkoon hin uumamnee fi dalagaa isaa hundaa akka qalbii guutuun raawwatu taasisuu keessatti gahee qabachuu ishii muldhisa. Dabalataanis, Sirna gadaa keessatti abbaa gadaas ta’ee hayyuun abbaa gadaa yeroo dhimmi cimaan isaan mudatu dubbiin tun haa bultu ni bulfannaa jechuun tursiisanii haadha manaa isaanitiin mari’atanii murtiifi furmaata kennun. Kun dubartoonni sirna bulchiinsa gadaa keessatti gahee guddaa qabachuu kan muldhisuudha ( Manguddoo Amaaraa Dachaasaa, Amansiisi Gadaa fi Haaji Muktaar Muhaammad)

Akka manguddoonni iddatto filataman jedhaniitti, Yeroo abbaan manaa gadaa qabatu seera kan guuttuuf haadha mana ishee qarree jalqaba fudheedha. Namichi gadaa qabachuuf jedhu sun, akka carraa ta’ee fuudhee kan hiika yookiin kan jalaa boqotte  yoo taate, innis lamata kan fuudhe yoo ta’e, seera kan guuttuuf kan hiikamte ishii jalqaba fuudhe sani. Kan boqotte yoo taate iddoo awwalchaa dhaquun kutto seera naaf guuti jechuun sagalee si’a sadii dhageesisee booda, seera kan guuttuuf ishee lamata fudheedha. Yoo fudhuu baateessi, kan seera guuttuuf obboleetti hangafa yookiin firaa isaa keessa dubartoota filateeti.  Akka Sirna Gadaa Oromoo Sikkootti haatii mana jalqabaa seera akka guuttuuf kan godhamu hangafummaa yookiin safuun kan ishee jalqabaa waan taateef. Garuu, akka sirna gadaa Sikkootti yeroo dhiyoo as haatii mana isiin jalqaba fudhe yoo boqotte,  iddoo awaalchaa dhaqanii yeroo sadii kuttu seera naaf guuti jechuun sababaa dhibbaa amantaa Islaamaatiin hafee jira. Ishee lamata fuudhe sanaatu seera guutaaf. Kan qofa osoo hin ta’inni, Akka sirna gadaa Sikkootti,  yeroo dhiirri gadaa qabatu obboleettiin shaashii mataatti maruufiin seera. Kuniis, shaashii sana obboleessa isaanii gadaa qabateef mataatti maruun dubartoonni gahee qabachuu yoo muldhisu, isheeniis ofkalteetti yookiin gadaa qabatee jirti jedhama.( Abbaa gadaa Sikko Mandoo Aliyyii Muhammad Suruur)

Akka hawwonni iddattoo filataman deebii kennaniitti, sagantaa eebbaa sirna gadaa sikkoo keessatti godhamu irratti dubartoonni argamuun aadaa yookiin seeraadha, dubartoonni argamanis, qixa abbootii gadaa dhaabbachuun   waan uummataaf barbaachisu, waan akka tolu barbaadanii eebbisuu fi seerri fooyya’e bara waliin deemuu fi uummata akka tajaajiluuf bahe haa eebbisnu, haa eebbisnu jechuun  ililchaa eebbisuun mirkaneessu. Dubartoonni eebba kana irratti argamanis dubartii qarree kan saalqunamtii hin eegaliintu filatama. Kan biroo ammo, jaartii cifiree, kan saalqunamtii dhaabdee fi laguu ji’aa hin argine yookiin kan irraa dhaabbateetu filatama.Kun mallattoo qulqulummaa Sirnnichi qabu muldhisa. Kana malees, dubartoonni haala salphaa ta’een  bakka hawaasni wal ga’u hunda deemanii odeeffannoo diinaa  funaanun lammii isaanif dabarsu. Kanaaf,  dubartoonni hojii bulchiinsa sirna gadaa milkeessuu keessatti gahee ol aanaa qabu.  (Haadha Siinqii Sirna Gadaa Sikkoo Mandoo Amaanee Haaji Ahaamadii fi Jaartii Cifiree Haawaa Huseen ). 

 Birmadummaan biyyaa yoo tuqameef diinni waraana labse, raayyaa waraanaa diina biyyarraa deebisuuf duula deemu kan eebbaan gaggeessan gurmuu dubartoota siinqeeti. Gaafa duulaa san gurmuun dubartoota siinqee kun weedduu isaanitiin siinqee faarfachaa, waltajjii hoomaa daangaa biyyaa kabachiisuu sanirratti  walgahu. Ergasii tarree lamaan hiriira galanii fuulleetti  wal ilaalaa, siinqee mataa waliin gahanii dhaabbatu. Loltoonni duula deemanis siinqee jala hulluuqaa darbu. Gurmuun siinqee kunis akkas jechaa hulluuqsisu. “ Loohaa ofkalaa, ofkolaa gala.” jechuun eebbisu. Loltoonni duulanis “Aayyoo ofollee,  hoffaltiin  faaya nuun jetee”,  jechaa hulluuqu. Siinqeen mallattoo milkiiti. Kanaaf, sinqee isaanitiin eebbisanii gaggeessu. Akka hamilee cimaan diina biyyatti dhufe ofirraa faaccisaniif sirbaa fi walaloo adda addaatin nammota lolaaf deeman ni jajjabeessu, ni hamileessu. Kunis, dubartoonni gama nageenyaatiin bulchiinsa sirna gadaa hamileessanii cimsuu keessatti gahee olaanaa qabachuu muldhisa(Haadha Siinqii Sirna Gadaa Sikkoo Mandoo Amaanee Haaji Ahaamadii fi Jaartii Cifiree Haawaa Huseen ). 

Gahee dubartoonni Sirna Gadaa keessatti gama bulchiinsaatiin qaban ilaalchisee, iddattoon waajjira Aadaa fi Turizimii aanaa Gindhiirii irraa filatame deebii kennaniitti,dubartoonni  sirna gadaa keessatti abbaa gadaa maaliif hin taane, sadarkaa ijaarama caasaa sirna gadaa umriidhaan ijaarame keessatti maaliif hin ijaarmne jedhanii namoonni hedduun yeroo dubbatanii fi akka waan sirni gadaa dubartoota hin hirmaachifneetti kaasu. Kun doggongora nama hubannoo sirna gadaa hin qabnee fi hin beekneedha. Akka sirna gadaaatti bulchiinsa sirna gadaa keessatti hirmaannaan dubartootaa yoo hin jiraanne gadaan hin milkaa’u, hojiin bulchiinsa abbaa gadaas hanquudha( Hojjattuu Sonaa Aadaa irratti hojjattan aadde Faanoosee Fayyee)

Akka sirna gadaatti dubartoonni kallattiidhaan qooda qabaachuu baattus, karaa al kallattiidhaan  weedduudhaan, gorsaan, eebbaan, seera guutuudhaan  harka dugda duubaatiin dhiibbaa ni gooti. Sababaan akka dubartoonni dirqama sirni gadaa ajaju keessa darbuu hin dandeenyee godhan, Tokkoffaan, Rakkoo uumamaati, dubartoonni uumamaan laguu ( xurii) ji’aa waan arganiif, dirqama sirni gadaa ajaju kan akka  godaansa jiilaa deemuu, duula deemuu fi lafa onaa deemuu  faa irratti rakkoo waan itti ta’uuf. Gaa’el wajjiin wal qabatee dubartoonii yeroo heeruman maatii isaanii irraa adda bahuun garaa maatii abbaa mana isaaniitti waan makamaniif, sirni gadaa immoo  gurmuu sadarkaa gadaa fi ijaaramni  miseensa gadaa caasaa hin deeggamneen waan ijaarameef wal faleessuu danda’a. Kanaaf, sirni gadaa baduu yookiin addaan cituu danda’a waan ta’eef. Kana malees. Lafeen dubartootaa fi qaamni isaanii laafaa waan ta’eef, jabina qaamaa waan hin qabneef, balaan yoo isaan mudate salphaatti miidhamuu waan danda’aniif dirqama sirni gadaa ajaju galmaan gahuu irratti rakkatu waan ta’eef. Kana malees, dubartoonni deessuu dhaloota itti fufsiiftu waan taateef, yoo lubbuun isaanii salphaatti bade qaccee (Sanyii) cituu waan danda’uuf, dirqamni ulfaataan sirna gadaa keessatti dhiirootaaf kennamu dubartootaa irraa eeggamuu dhabeef. ( Hojjataa Waajjira Aadaa fi Turizimaa  aanaa Gindhiir duraanii Obbo Muhammad Kadiir)

Gahee dubartoonni gama bulchiinsaatiin sirna gadaa Sikkoo keessatti qaban ilaalchisee Yaada deebii kennitoota armaan olii irraa akka hubatameetti, dubartoonni yeroo seerri haaroftis ta’ee seerri faayya’e tumamu, seerri sun mirga dubartootaa akka hin miinee fi dubartoota fayyadaamaa akka taasisu hordoftee sirreessu. Seerri uummataaf tumamu kamiyyuu hirmaannaa dubartootaa fi beekamtii isaanitiin ala raawwatiinsa kan hin qabaanne ta’u. Yeroo abbaan manaa gadaa qabatu haati mana ishee qarree jalqaba fudhe seera guuttuufii.  Bakka abbaan gadaa deemee qubatee biyya araarsuu fi jiila geggeessu hundaatti haatii manaa abbaa gadaa waliin deemuu fi cinaa ta’uun abbaan gadaa  murtee sirrii fudhachuu fi dabarsuu keessatti akka rakkoon hin uumamnee fi dalagaa isaa hundaa akka qalbii guutuun raawwatu taasisuu keessatti gahee qabachu. Abbaa gadaa yeroo dhimmi cimaan isaan mudatu dubbiin tun haa bultu ni bulfannaa jechuun tursiisanii haadha manaa isaanitiin mari’atanii murtiifi furmaata kennnu. Yeroo dhiirri gadaa qabatu obboleettiin shaashii mataatti maruufiin seera ta’u. sagantaa eebbaa sirna gadaa Oromoo Sikkoo keessatti godhamu irratti dubartoonni argamuun qixa abbootii gadaa dhaabbachuun waan akka tolu barbaadanii eebbisuu fi seerri fooyya’e bara waliin deemuu fi uummata akka tajaajiluuf eebbisnun mirkaneessu. Bakka hawaasni wal ga’u hunda deemanii odeeffannoo diinaa  funaanun lammii isaanif dabarsuu. Birmadummaan biyyaa yoo tuqameef diinni waraana labse, raayyaa waraanaa diina biyyarraa deebisuuf duula deemu siinqee hulluuqsisuun eebbisuu fi akka isaa hamilee cimaan diina biyyatti dhufe ofirraa faaccisaniif sirbaa fi walaloo adda addaatin  jajjabeessuun hamileessu.Walumagalatti dubartoonno seera qabeessummaa fi qajeellummaa bulchiinsa abbaa gadaa too’achuu keessatti gahee murteessaa qabachuun qorannoo kanaan hubatamee jira.

4.4.2. Gahee Dubartoonni Gama  Hawaasummaatiin  Sirna Gadaa Oromoo Sikkoo  Keessatti Qaban.
Gahee dubartoonni gama hawaasummatiin Sirna Gadaa Oromoo Sikkoo keessatti qaban irratti  iddattoo filataman deebii yoo kennan,  dubartoonni seerri waaqaa fi safuun hawaasaa akka hin cabnee fi sababaa kanaanis, ijaaramni hawaasaa akka hin deeggamne, hawaasni seera akka hin qabne akka hin taane too’achuu keessatti gaheen dubartootaa ol’aanadha. Kunis, dhimmoota  tokkummaa hawaasaa diiguu danda’an wal dhabdee fi waraana gosaa fi gosa gidduutti geggeeffamu, wantoota seera waqaa fi safuu hawaasaa balleessan kanneen akka gaa’ela firaa fi fira giddutti taasifamu, maatii, qa’ee fi hawaasa keessa jiraatan keessatti wanti haarawa aadaa hawaasaa hin taane yoo uumamu, safuun yoo cabu fi dubbiin hamaatee furmaanni yoo dhabame , balaan dhibee fi hoongee hawaasa yoo mudate, rakkoon deegaa yoo hawaasa qabate, rakkoon finna argachuu dhabuu maatii hawaasaa keessaa yoo mudatee fi gadaan hawaasatti yoo dabe fala falachuun hawaasaaf furmaata barbaaduu keessatti dubartoonni gahee hangafummaa qabu.( Hojjataa Waajjira Aadaa fi Turizimii Aanaa Gindhii Obbo Muhammad Kadiir 01/09/2016)

Suuraa 8: Af-gaaffii Hojjataa Waajjira Aadaa fi Turizimii Anaa Gindhiir Duraanii Wajjiin taasifame qorataan 01/09/2016 kaase Agarsiisu.

A. Lola Dhaabuu

Sirna Gadaa keessatti aangoon dubartoonni qaban inni guddaan  lola dhaabuu dha. Lolli gosa keessattis ta'e nammota  garaa garaa gidduutti yoo ka'e kan miidhaan qaqqabu hanga dubartoonni  siinqee qabatanii iddoo sana qaqqabanitti qofa. Dubartoonni siinqeesaanii qabatanii ililchanii battalatti  walgahu. Weedduu isaanitiin  siinqee weeddisaa gara lafa lolaatti  yeroo deeman, waaqa siinqeedhaaf  aangoo kana kenne faarsu.Yoo lafa  lolli jiru sanitti dhihaatan immoo weedduu isaaniitiin  waraanni akka dhaabbatu maqaa Waaqaatin gaafatu. Kanaan yoo dhaabbachuu dide jidduu seenu aangoo seera siinqeetiin kennameef fayyadamuun lola sana battalatti dhaabu. Waraanni hammaata  yoo ta’ellee  seera siinqee bira hin darbu; batalumat dhaabbata. Kanaaf  siinqeen mallattoo araaraa fi birmadummaa dubartootaa tanatti fayyadamuun sirna gadaa sikkoo keessatti dubartoonni waldhabdee kamiyyuu jidduu seenuun furuun,  nageenyi hawaasaa akka eeggamu taasisuu keessatti gahee guddaa qabu. Haa ta’uu malee, yeroo ammaa kana Sirna Gadaa Oromoo  Sikkoo keessatti yeroo dubartoonni gahee kana bahanii fi araara buusan baldhinnaan hin muldhatu waan ta’eef, Oromoon duudhaa keenya kan ganamaatti deebi’uu qabna.(Jaartii Cifiree Haawaa Huseen )

B. Waaqa Araarfachuuf

Gayeen dubartoonni  Sirna gadaa sikkoo keessatti gama hawaasummaatiin qaban,  biyyaaf Waaqa kadhachuu dha. Bara lolli hamate, bara hongeen hammaate, bara dhibeen daddarbaan dhufe, yeroo roobni sa’aaf namaa hin tolle baay’ate,  roobni yoo dhabamee fi yoo rakkoo jabaan biyyatti  dhalate, dubartoonni  siinqee, marga jiidhaa, ciicoo fi caaccuu hidhatanii malkaa, odaa yookiin makkaniisa  jalatti  bahanii faaruudhaan  araara Waaqa kadhatu. Faaruun isaan waaqa ittiin kadhatan kuniis:

“Ateetee siinqee tiyya looti qabadhee
Rabbi kiyya mootii kadhadhee
Ejersa jaboo,  jabaa laga keessaa

Waan jabaatellee rabbuu nu milkeessaa

Ateetee siinqee tiyya jiituu calaliituu

Safuu tiyya laaltee ana hin miituu

Safuu tiyya hin ilaalainii

Nan wallaalinii

Siinqee tiyya lootii tan durii

Rabbi kiyya mooti na furii

Waa hindhabanii si biraa

Waan hindhabneefu jiraa”

jechaa Waaqni hundaa ol ta’uu  ragaa bahaa, araara gaafachaa, iddoo itti bahan kanatti sabbata hiikkatanii, marga  irreefatanii, aannan dhibaafatanii,  gara qulqulluun Waaqa kadhatu. Waaqnis ni dhagahaaf. Roobni ni rooba, dhibeenis biyyaa bada, rakkooleen biroos  hawaasa irraa ni furamu. Siinqeen mallattoo araara uumaaf uumamaa waan taateef, dubartoonni sirna siinqee tanaan hawaasaf waaqa araara kadhachuun rakkoon hawaasaa akka furamuuf  gochuu keessatti gahee guddaa qabu. Yeroo da’umsaas,  gurmuun dubartoota siinqee  dubartii da’umsaaf ciniinsifatu birattis walgahuun uffata walii fdanii, dubarti ciniinsifattu san jajjabeessaa, akka nagaan hiikkamtuuf Waaqa kadhatu. Da’umsa boodas gumaata walii fadanii walgaafatu. Gaafa deessuun  nafa dhiqatus biratti walgahanii, dhadhaa muudanii, siinqee faarfachaa, Waaqaa galata galchaa bira oolanii galgala galu. Gurmuun dubartoota siinqeen kun dubarti dhala dhabdeefis imimmaan buusanii waaqa kadhatu. Kun murteessumma dubartoonni rakkoo  hawaasaa falu keessatti qaban muldhisa. (Haadha Siinqee Sirna Gadaa Sikkoo Mandoo, Amaanee Haaji Ahaamad)

Akka qorataa daawwannaa sirna galateeffannaa Irreessa Malkaa Horangabootti taasiseen, dubartoonni jiila amantaa ayyaana irreessaa kana irraatti hirmaannaa fi gahee murteessaa armaan gadii akka qaban adda bafamee jira. Gaheen  dubartoonni qabaniis, Sirni kun sirna haariiroo hawaasummaa cimsuu fi tokkuummaa mirkaneessu kan keessatti yeroo gara malkaa irreessichaa deeman kan dura deemu dubartoota akka ta’anii fi ijoollee daa’iman irraa kan hafan hirmaattoonni ayyaanichaa hunduu duubarra akka deemanii  yeroo abbootiin malkaa, qaalluu fi abootiin gadaa kadhaa fi galateeffannaan milkii hin qabuu dubartoota dura hin bahinaa , hin deemanaa jedhan adda bahee jira. Kun kan agarsiisu  dubartoonni sirna galateeffannaa waaqaa keessatti gahee murteessaa akka qaban kan agarsiisuudha. Kanamalee, Ayyaana kana irratti, galanni fi abdiin Waaqaa kan ittiin ibsamu keessaa faaruun mareewoo jechuun farfachaa kan deeman faaruun kuniis, 

"Hoo yaa mare woo, mare woo, mare woo 

 Alaa manaaf nuutolii yaa aayyoolee woo."  Jechaa yeroo faarfatan, faaruun isaanii kuniis hiikaan isaa sararri duraa nagaadhaan waggaan mare Dhufuu isaa kan agarsiisu yommuu ta'u, sararri  lammaffaa immoo hawwii fi amantaa Waaqarraa dubartoonni qaban kan muldhisu  ta’uu isaa agarsiisa. Eebbaa abbaa malkaa fi hangafootan godhamu booda hadhooliin siinqee, jaartiin cifiree fi dubartoonni achitti argaman marga jidhaa fi abaaboo birraa qabatanii bishaaniin tuqani waaqa galateeffachaa irreefachaa waaqa galateeffatu. Kanaaf, dubartoonni sirna kadhannaa waaqaa keessatti gahee murteessaa akka qaban kan muldhisuudha. 

Suuraa 8: Jiila Irreessa galateeffannaa Horangabootti ji’a Fulbaanaa bara 2016 taasifame irratti hirmaanna dubartoonni qaban ilaaluuf qorataan kaase agarsiisu. 

Akka iddattoon af-gaaffiin filatamte irraa hubatameetti. Sirna Gadaa Oromoo Sikkoo keessatti dubartoonni ayyaana  maatii walitti dhiyeessuu kan addatti qabanii fi ayyaanni kunis, Ateetee maatii yookiin furmaataa kan jedhamuu fi sirna kana irratti haatii ijoollee ishiitii fi hortee haadha mana sanaa kan ta’an hundi tokkollee osoo hin hafin kan deese hundaa walitti qabdee dhangaa qopheessitee, Ateetee itti naqxee eebbifti. Guyyaan kun guyyaa firri itti wal arguudhaa. Kanaaf akka yaada iddattoo kana irraa hubatamuutti sirna gadaa Oromoo Sikkoo keessatti dubartoonni ayyaana addaa kan maatii ofii ittiin wal barsiisaan kan qabanii fi dubartoonni hariiroo hawaasummaa maatii cimsuu keessatti gahee akka qaban kan hubatameedha ( Maanguddoo Zallaqaa Jimaa).
C. Cubbuu Baasuu 

Maatii fi hawaasa keessa jiratan keessatti, wanti haarawa duudhaa hawaasatiin ala ta’e yoo uumame, safuun yoo cabe, dubartoonni wal waamanii siinqee qabatanii, “ Maaloo kun safuudha. Takkaa wanta akkasii aayyoo fi abboo keenya keessattuu muldhatee hin beeku.” Jechuun, akka furmaanni hatatamaa itti kennamu dhiibbaa cimaa gochuun safuu cabe sun akka sirraa’u, seera cubbuun ittiin ba'uun cubbuu irraa baasanii akka sirratu  taasisuu keessatti sirna gadaa wajjiin wal cinaa hojjatu. Seerri hawaasummaa duudhaan kabajamaa Oromoon qabu namoota seeraan ala deemaniin yoo cabe, Fakkeenyaaf dhiiraa fi dubartii firummaa fuudha dhihoo walirraa qaban gidduutti quunnamtiin saalaa yoo uumame warri waan akkanaa raawatan akka qaana'anii fi akka dogooggorasaanii irraa baratanitti bakka uummanni wal ga'etti  addabbiin isaanii akka raawwatuu fi hawaasni hafees, akka irraa baratan dhiibbaa godhu. Dubbiin hamate, furmaanni yoo dhabame, maatii fi waatii osoo hin jedhen qa’ee gadi dhiisuun, hanga furmaanni argame abbaan badii dalage adabamee, araarri bu’uutti qa’eetti hin deebinu jechuun dhibbaa tasisuun safuu cabe sana sirreessu. ( Jaarsa biyyaa Amaaraa Dachaasa)

D. Guddifachaa fi  Hariiroo Hawaasummaa cimsu

Sababa adda addaatiin warri ilmoo hin qabne yookin dhala dhaban, akka hamiileen hin xuqamne, namni isaan xooru akka hin dhabamnee fi dhaaltuu akka hin dhabne, seera guddifachaatiin dubartiin siinqee fi aanaan ciicoodhaan qabatee warra ijoollee hedduu horate irraa kan  ilmoo angafaa  hin ta’in akka guddifachaan  kennamuuf dhaqxee yoo gaafate hin dhabdu, dhoggachuun safuudha. Kaanaaf, maatiin ishee itti dhuftu sun ilama sana tufee kennaaf, maatiin guddisa fudhate sun ilmoo taasisaaf. Isaanis, daa'ima guddifatan sana akka ilmoo angafaatti ilaalanii guddisanii dhaaltuu taasifatu. kanaaf, dubartoonni hariiroo hawaasumma cimsuu keessatti, rakkoo gama ilma dhabuutiin maatii hawaasa keessa jiru furuu keessatti, akka sirna gadaatti gahee olaanaa qabu. Dubartiin siinqee qabatte deeggarsa ishiin namarraa barbaadde hunda ni argatti. Sababa adda addaatiin maatiin ishii rakkina keessa yoo galee waan fuutu dhabde dubartiin siinqee qabattee warra qabeenya qabu dhaqxee rakkoo na baasaa yoo jette, hin dhabdu. Sirni gadaa mirga dubartootaa kan kabaju ta'uunsaa dubartoonni hawaasa keessatti gayee murteessaa ta'e akka qabaatan godheera. ( Jaartii Cifiree, Haawaa Huseen)

Gahee dubartoonni gama hawaasummatiin sirna gadaa sikkoo keessatti qaban irratti  iddattoo filatamanii deebii kennan irraa akka hubatameetti, dhimmoota  tokkummaa hawaasaa diiguu danda’an, wal dhabdee fi waraana gosaa fi gosa gidduutti geggeeffamuu fi waldhabdee hawaasa kamiyyuu jidduu seenuun aangoo siinqeen kenamteefitti  fayyadamuun furuun nageenyi hawaasaa akka eeggamu taasisu. Wantoota seera waqaa fi safuu hawaasaa balleessan kanneen akka gaa’ela firaa fi fira giddutti taasifamu, maatii fi qa’ee fi hawaasa keessa jiraatan keessatti wanti haarawa aadaa hawaasaa hin taane yoo uumamu, safuun yoo cabu fi dubbiin hamaatee  furmaanni yoo dhabame , balaan dhibee fi hoongee hawaasa yoo mudate, rakkoon deegaa yoo hawaasa qabate, rakkoon finna argachuu dhabuu maatii hawaasaa keessaa yoo mudatee fi gadaan hawaasatti yoo dabe, fala falachuun hawaasaaf furmaata barbaadu.Walumagalatti  dubartoonni sirna gadaa Oromoo Sikkoo keessatti seerri waaqaa fi safuun hawaasaa akka hin cabnee fi sababaa kanaanis, ijaaramni hawaasaa akka hin deeggamne, hawaasni seera akka hin qabne akka hin taane  too’achuu fi rakkoon hawaasummaa hawaasa hiikuu keessatti gahee hangafummaa akka qaban qorannoo kanaan bira gahamee jira.

Yaada armaan olii kana mirkaneessu, Simi gadaa mirga dubartootaa kan kabaju ta'uun isaa dubartoonni hawaasa keessatti gahee  murteessaa ta'e akka qabaatan godheera. Fakkeenyaaf  lola dhaabuu: Sirna gadaa keessatti aangoon dubartoonni qaban inni tokko lola dhaabuu dha. Lolli gosa keessattis ta'e gosa garaa garaa  Oromoo gidduutti yoo ka'e kan miidhaan qaqqabu hanga dubartoonni siinqee qabatanii iddoo sana qaqqabanitti qofa. Dubartoonni siinqee qabatanii iddoo sana akka ga'aniin walakkaa seenuudhaan aangoo seera siinqeetiin kennameef fayyadamuun lola sana  battalatti  dhaabu. Kan biroo, gaheen dubartoonni qaban nagaya biyyaaf Waaqa kadhachuudha.Keessattuu yeroo rakkinni dhalate fakkeenya: hongeen yoo uumame, dhibeen daddarbaan yoo biyya dhufe fi rakkoo biraallee yoo qaqqabe rakkina akkanaa furuuf, malkaa bu'anii Waaqa kadhatu. Duudhaa Oromoo keessatti dubartoonni dandeettii Waaqa araarfannaa akka qaban amanamaa (Dajjaneen, 2009).

4.4.3. Gahee Dubartoonni Gama  Diinagdeetiin   Sirna Gadaa Oromoo Sikkoo  Keessatti Qaban.

Simi gadaa keessatti  gaheen qabeenya bulchuu kan dubartiiti. Dhiirti qotee galchuu, horsiisee tiksuu malee, qabeenya sana kan soorata maatiif ooluu, kan gurguramee baasii manaatiif oolu kan murteessu ishiidha. Abbaan manaa nama rakkatellee gargaaruu yoo barbaade haadha warraadhaan mari'ata malee, akka barbaade gochuu hin danda'u. kun kan ta’ee dubartoonni malaa fi beekumsa waan qabaniif. ( Abbaa gadaa Sikkoo Mandoo, Aliyyii Muhammad Suruur 14/09/2016 )

Dubartoonni gaafa heeruman haatii isaanii siinqee (mallattoo birmadummaa yookiin uumamaan bilisa ta’uu), boraatii calleen faayamte(mallattoo hadha warrummaa) fi baarree( mallattoo hormaataa) kan ta’e, intala isheetiif  meeshaa aadaa fi horii waliin kenniti. Horiin ishii kennamus, kan isheen fudhatus horii ishiin siinqeen tuqateedha. Kana malees, yeroo gara ganda warraa fuudhee galan bulanii ganama mooraa loonii seentee kan isiif kennamu horii handhuuraa yookiin dhoofsisa kan jedhamu siinqeen tuqxee qabeenya ishee ta’uu mirkaneeffatti. Kun qabeenya isii akka ta’e aadaan lafa kaa’amee waan jiruuf, dubartoonni seera siinqee kanatti fayyadamuun gahee qabeenya horachuu akka qabdu kan agarsiisuudha. Horii gama lachuun irraa isiin siinqeen tuqatee kennameef kunniin hayyama isiitiin ala gurgurus ta’ee namaaf kennuun dhoorgaadha. Hayyama isiitiin ala kan godhee argame seeraan jaarsoliitti himatee aadaa siinqee saniin deebifamaaf (Haadha Siinqee Sirna Gadaa Sikkoo Mandoo, Amaanee Haaji Ahaamad  11/10/2016)

Gahee dubartoonni gama diinagdeetiin Sirna Gadaa Oromoo Sikkoo keessatti qaban irratti deebii iddattoon filataman kennan irraa akka hubatameetti, akka sirna gadaatti dubartoonni malaa fi beekumsa waan qabaniif gaheen qabeenya bulchuu kan dhiiraa caalaa kan dubartootatii. Qabeenya maatiif gurguramee manaaf ooluu fi yeroo namaaf kennuun barbaaddame murtee kennuu keessatti dubartoonni gahee murteessaa akka qaban kan agarsiisuudha.  Kana malees, dubartoon gahee siinqeen qabdutti fayyadamuun maatii isiitii fi  maatii abbaa mana isii irraa qabeenya akka horatuu fi maatii ishee gama diinagdeen akka utubdu kan muldhisuudha. Walumagalatti dubartoonni sirna gadaa Oromoo Sikkoo keessatti gama diinagdee bulchuu fi horachuu keessatti qaban gahee murteessaa akka ta’e qorannoo kanaan hubatamee jira. 

BOQONNAA SHAN: CUUNFAA, ARGANNOO FI  YABOO

Boqonnaan kun haala waliigala qorannichaa irratti kan xiyyeeffatedha. Bu`uuruma kanaan, qabxiilee gurguddaa sadii of keessatti hammatee jira. Isaanis: cuunfaa, argannoo fi yaboo qoranichaati. Cuufaan raawwii qorannichaa jalqabaa kaasee hanga hiika ragaa qorannichaa bifa gabaaninna qabuun kan keessatti ibsameedha. Argannoon gaaffiilee buu’a qorannoo bu’ureffachuun madda ragaa irraa odeeffannoo argameen firiin qorannichaa argame kan keessatti ibsame yoo ta’u, yaboon argannoo qorannoo irraa ka’uun qorataan  yaada furmaata argatee fi dhimmoota human ol ta’e  akka qaamni biraa hojiirra oolchuu qabu yaadni laatame kan keessatti dhiyaateedha. Kaanaaf, qorannoo kana keessaatii  cuunfaan, argannoo fi yaboon qoranichaa bifa armaan gadii kanaan tartiibaan dhiyaatanii jiru.  

5.1. Cuunfaa

Mata dureen qorannoon kun irratti adeemsifame, Gahee dubartoonni  sirna gadaa Sikkoo keessatti Qaban Qaacceessuu yoo ta’u, mata duree kana irratti akka qorataan qorannoo geggeessuuf kan kakaase: sirnoota sirna gadaa Oromoo Sikkoo adda addaa irratti dubartoonni yeroo hirmaatan gahee fi aangoon isaan achi keessatti qaban ifatti ibsamuu dhabuu, mata duree kanarratti qorannoon kallattiin irratti gaggeeffame argamuu dhabuu. Sirna gadaa Sikkoo keessatti gahee dubartoota akka dhaloonni haardhaa hubatuuf waanti olkaa’amee ballinaan jiraachuu dhabuu fi barreessitoonni tokko tokkoo “Dubartiin sirna gadaa keessatti abbaa gadaa waan hin taaneef, gadaan dubartii ni qoodaa” yookiin sadarkaa gadaa keessatti hirmaanna hin qaban”  jechuun  hirmaannaan fi gahee dubartoonni Sirna gadaa keessatti qaban kan jalaa dhokatuuf maal akka ta’ee adda baafachuuf qoranaan kun akka qoratamu ta’e. Kaayyoon gooroo karannoo kanaas, gahee dubartoonni sirna gadaa Oromoo Sikkoo   keessatti qaban qaacceessuu ibsuu irratti kan xiyyeeffatameedha. Kunis, gaaffilee bu`uuraa fi kaayyoo qorannichaa bu`uura godhachuun, sirni duudhaa kun eenyuun akka raawwatamaan yookiin eenyu akka keessatti hirmaatu. Keessattu dubartoonni raawwii sirna duudhaa kana keessatti hirmaachuun maaliif akka barbaachise, hirmaanna yookiin gahee dubartoonni sirnicha keessatti qaban irratti hawaasni yookiin hirmaattoonni ilaalcha akkamii akka qaban,  raawwii sirna duudhaa sana keessatti dubartoonni hojiilee akkamii irratti akka hirmaatan, gaheen dubartoonni sirnicha keessatti gama bulchiinsaa( siyaasaa), hawaasummaa fi diinagdeetiin qaban maal akka ta’ee fi maal akka fakkaatu, rakkoolee hirmaannaa dubartoonni sirnicha keessatti qaban akka hin bane godhan   ilaalchisee wantoota achii keessatti ka’uu qaban deebisuuf  kan qoratameedha. 
Qorannoon kun gahee dubartoonni sirna gadaa Oromoo Sikkoo keessatti qaban qaaccessuuf qoratame. Qacccessi isaatiis, bifa ibsaatiin waan ibsameef, gosti qorannoo kanaa qorannoo qulqullinaatti. Qorannoon kun haala raawwii jiruu fi jireenya kutaan hawaasa tokko sirna gadaa keessatti gama aadaatiin qaban irratti waan qoratameef, qorannoo qulqullinaa keessaa qorannoo Aadaa Hawaasaati. Maddi ragaa qorannoon kun fayyadame  tokkoffaa fi lammaffaadha. Malli iddattoon ittin filataman immoo miti carraa keessaa iddatteessuu ta’eessaa yookan kaayyeffataa fi darbaa dabarsaati. Meeshaaleen funaansa ragaalee madaa tokkoffaa irraa funaanuuf dhimma itti ba’ames: afgaaffii, marii garee fi daawwannaadha. Madda ragaa lammaffaa irraa sakatta’a  galmeetii. Odeeffannoo afgaaffii, marii garee, daawwannan fi sakkata’a dokoomeentiin  argame tartiiba isaanii eegachuun wal keessa nyaachifamuun cuunfamee haala namaaf ifa ta’uu danda’uun yaada hayyootaan deeggaramuun  kan qaacceffameedha. Hiikni kenna ragaas kan ittiin qaacceffame  goree irraa ka’ee gara goorootti. Argannoon qorannoo kanaas, akka odeeffannoon odeefffannoo kennitoota afgaaffii, marii garee, daawwannaa irraa funaanamee fi sakkatta’ina dokomeentii qaacceffamee  irraa hubachuun akka danda’ametti: Sirna gadaa Oromoo Sikkoo keessatti uummanni Oromoo hundi osoo saalaa fi umriin hin daangeeffamin akka hirmaatan, gahee dubartoonni sirna gadaa Oromoo Sikkoo keessatti qaban irratti ilaalchi uummanni Oromoo dubartootaaf qabu ol aanaa akka ta’e, dubartoonni yoo hin jiraanne sirni gadaa akka hin jirre, dubartoonni sirna gadaa keessatti yoo hin hirmaatiin gadaanuu akka hin geggeeffamne, gadaanuu akka hin qajeellee fi dubartoonni waayyuu( ulfoo) akka ta’an, raawwii sirna gadaa Oromoo Sikkoo keessatti hojiilee hedduu irratti akka hirmaatanii fi gama bulchiinsa, hawaasummaa fi diinagdeetiin  keessatti gahee murteessoo akka qaban hubatameera. 
5.2. Argannoo 

 Qorataan qorannicha qaccessa gahee dubartoonii sirna gadaa Oromoo Sikkoo keessatti qaban  irratti qoratee  deebiin gaaffilee bu’uura qorannootiif argannoo qorannoo argamee kan armaan gadiiti.

1. Sirna Gadaa keessatti hirmaattoonni eenyu faadha gaaffii  qorannoo jedhuun argannoon qorannoo argame:  Sirnoonnii fi ayyaanoonni sirna gadaa keessa jiran irratti gahee sirni gadaa kenneef bahuuf namni kamiyyuu akka hirmaatu. Keessattu,  jiila baallii waliif dabarsuu kan sirna gadaa Sikkoo  yeroo taasifamaa ture keessatti, qaalluun  abbaa gadaa eebisee  muuduuf, abbootiin gadaa saglan kan gadaa harkaa qabanii fi kan gadaa fudhatan hunduu, dubartoonni siinqee fi jiituu qabatuun gadoomsuu  guutuu taasisuu, nyaata aada qopheessuu fi sirba adda addaa  sirnicha miidhagsuu fi Kutaan hawaasa kuunilleen sirnicha miidhagsuuf kan hiramaataniidha. Kanaaf, raawwii sirna gadaa keessatti uummanni Oromoo hundi osoo saalaa fi umriin hin daangeeffamin haala gahee fi qooda isaaniitiin kan hirmaatan ta’uu bira gahameera. 

2. Gahee dubartoonni sirna gadaa Oromoo Sikkoo keessatti qaban irratti ilaalchi hawaasni qabu gaaffii  qorannoo jedhuun argannoon qorannoo argame: Dubartoonni sirna gadaa Sikkoo fi hawaasa sikkoo biratti   kabaja guddaa qabu. caasaa hawaasaa keessaa warra hangafa. Akka amantaa sirna gadaa Oromoo Sikkootti dubartiin cubbuu hin qabdu.Waaqayyoon dhiira caalatti wal-qunnamuu dandeessi.  qulqulluudha.  Gahee, kabajaa fi illalcha gaarii abbootiin gadaa hawaasa keessatti qaban, haatii sinqee, haatii caaccuu, haatii urjii, haatii nagayaa, haatii garbii fi haatii aananiillee akka qaban hubatameera.

Uummata Oromoo Sikkoo biratti dubartoonni uulfoodhaa yookiin waayyuudha.  kabajaa fi liaalcha  dubartootaa yoo ibsu;  haati waayyuudhaa, haatii sinqee waayyuudha, haatii caaccuu waayyuudhaa, siinqee fi caaccuun dubartii Oromoo waayyuudha, waddeessi, barree fi misiroon Oromoo waayyuudha, deessuun qanafaa hin hiikatiin waayyuudha.  Aada Oromoo Sikkoo  keessatti  dubartiin biiftuutti yoo fakkeeffamtu dhiirri ifaatti fakkeeffamti. Ifti biiftuu malee akka hin jirre  dubartii malee dhiirri hin jiraatu. Haadha dacheetti fakkeessa. Dacheen nama dhalootaa hanga du’aatti baattee soortu haatiis ilmoo namaa dhaltee baatee soortee guddifti. Oromoon waaqa gadiitti dachee safeeffata. Haatiis akkuma dachee kabajaa fi ulfinna guddaa qabdi. dubartii dhiira adunyaa bulchullee ni bulchiti, dubartiin  hoggantuu hogganaa addunyaa maraatii. Akka sirna gadaa Oromoo Sikkootti, dubartiin takka yoo  duute akka namni sagal du’eetti lakka’ama. Yeroo dubartoonni nama tokkoon waldhabanii himataniis ragaa hin gaafataman. kun sirni gadaa fi hawaasni sikkoo biratti, gahee dubartoonni sirna gadaa keessatti qabataniif  ilaalchi dubartootaaf qabu ol’aana ta’uu fi iddoo guddaa qabachuu hubatameera. 

Hanqinni qorannoo argame: Akka hawaasa Oromoo Sikkootti jechoonnii fi mammaaksoonni  yookiin  afoolonni xiinsammuu dubartootaa miidhaan dubbatamaa kan ture dhiibbaa biyoota  olla yookiin saboota olla irraa kan ka’e qoodachuu irraa kan hafe malee, akka sabaatti Oromoon ilaalchi dubartootaaf qabuu fi gaheen inni dubartootaaf kennu guddaa ta’uu argannoon hubatamee jira. Kana malees, akka duudhaa sirna gadaa Oromoo  Sikkootti  gatiin lubbuu nama hundaatuu kan dhiiraas ta’e dubara wilqixa akka turee fi erga amantaan Islaamaa alaa seenee shari’aan wal qabsiifame malee gatii gumaa lubbuu dhiiraa fi dubara  gala yookiin loon 100 wal qixa ture. Amma garuu gumaan lubuu dhiiraaf horii 100 dubaraaf 50 kan kafalamu  ta’uu hubatamee jira.

3. Raawwii Sirna Gadaa Oromoo Sikkoo  kessatti hojiilee dubartoonni irratti hirmaatan gaaffii  qorannoo jedhuun argannoon qorannoo argame: Sirna  ayyaana buttaa qaluu fi  baalii waliif dabarsuu Oromoo Sikkoo  kan wiirtuu  Odaa Roobaatii taasifamaa ture keessatti, Abbaa manaa gadaa qabatuuf, haati manaa qarreen seera guutuu  yookiin gadoomsuu. Dubartoonnis, yeroo raawwii sirnichaa nyaataf dhugaatii qopheessuu.  gumaata fiduu, uffataa aadaa uffachuun sirbaan miidhaksuu fi dirriba uffachuun siinqee qabachuun  eebbisuu fa’aa irratti akka hirmaatan hubatameera.
Haqinni qorannoon argame: Bara  gadaa as dhiyoo kana sirna gadaa Oromoo Sikkoo  keessatti  sababaa dhiibbaa amantaa Islaamaatiin lubnii gadaa qabatu obboleettiin mataa haaduu fi gurra urachuun hafee jiraachuu hubatamee jira.. Akka aadaa sirna gadaa  Oromoo Sikkootti  keessatti gurra orachuun gootummaa fi kabaja qabachuu muldhisaa waan ta’eef,  aadaan kun osoo deebi’ee fedhiin akka  jiru  hubatamee jira.

4. Gahee dubartoonni gama bulchiinsaa,  hawaasummaa fi diinagdeetiin  Sirna Gadaa Oromoo Sikkoo  keessatti qaban gaaffii  qorannoo jedhuun argannoon qorannoo argame kan armaan gadiiti.

4.1.   Gama bulchiinsatiin gaheen dubartoonni sirna gadaa sikkoo keessatti qaban: Seera qabeessummaa fi qajeellummaa bulchiinsa abbaa gadaa too’achuu keessatti yeroo seerri haaroftis ta’ee seerri faayya’e tumanu, seerri sun mirga dubartootaa akka hin miinee hordoftee sirreessuu, Iddoo jiila abbaan gadaa deemee qubatee biyya araarsuu fi jiila geggeessu hundaatti haatii manaa abbaa gadaa waliin deemuu fi cinaa ta’uun abbaan gadaa  dubartoota biroo mildhachuun akka qalbiin isaa gara birootti hin hiramnee fi murtee sirrii fudhachuu fi dabarsuu keessatti akka rakkoon hin uumamnee fi dalagaa isaa hundaa akka qalbii guutuun raawwatu taasisu, yeroo dhimmi cimaan abbaa gadaas ta’ee hayyuun abbaa gadaa  mudatu  haadha manaa isaanitiin mari’atanii murtii fi furmaata kennu, Yeroo abbaan manaa gadaa qabatu seera kan guuttuuf haadha mana ishee qarree jalqaba fudhee  fi yoo hin fuudhiin obboleettii hangafa ta’uu fi  obboleettiin shaashii mataatti maruufiin seera ta’u, sagantaa eebbaa sirna gadaa Oromo Sikkoo keessatti godhamu irratti dubartii qarree kan saalqunamtii hin eegaliin, jaartii cifiree, kan saalqunamtii dhaabdee fi laguu ji’aa hin arginee fi haatii siinqee argamuun aadaa yookiin seera ta’u, dubartoonni argamanis, qixa abbootii gadaa dhaabbachuun   waan uummataaf barbaachisu, waan akka tolu barbaadanii eebbisuu fi seerri fooyya’e bara waliin deemuu fi uummata akka tajaajiluuf bahe eebbisuun mirkaneessuu, bakka hawaasni wal ga’u hunda deemanii odeeffannoo diinaa  funaanun lammii isaanif dabarsuu fi birmadummaan biyyaa yoo tuqameef diinni waraana labse, raayyaa waraanaa diina biyyarraa deebisuuf duula deemu  eebbaan jajjabeessanii kan gaggeessan gurmuu dubartoota siinqee ta’uu. Walumaagalatti dubartoonni gama bulchiinsatiin Sirna  Gadaa Oromoo  Sikkoo keessatti gahee murteessaa qabachuun hubatamee jira.

4.2.  Gama hawaasummaatiin gaheen dubartoonni sirna gadaa sikkoo keessatti qaban: Dubartoonni seerri waaqaa fi safuun hawaasaa akka hin cabnee, ijaaramni hawaasaa akka hin deeggamne, hawaasni seera  hin qabne akka hin taane too’achu,  wal dhabdee fi waraana gosaa fi. gosa gidduutti geggeeffamu akka dhaabatuu, wanti haarawa aadaa hawaasaa hin taane yoo uumamu, safuun yoo cabu fi dubbiin hamaatee furmaanni yoo dhabame , balaan dhibee fi hoongee hawaasa yoo mudate, rakkoon deegaa yoo hawaasa qabate, rakkoon finna argachuu dhabuu maatii hawaasaa keessaa yoo mudatee fi gadaan hawaasatti yoo dabe fala falachuun hawaasaaf furmaata barbaaduu keessatti  gaheen dubartoonni qaban  ol’aanaa  ta’uu  hubatamee jira, 

4.3.  Gama  Diinagdeetiin   Gahee Dubartoonni Sirna Gadaa Oromoo Sikkoo  Keessatti Qaban: 

Akka sirna gadaatti dubartoonni beekumsa, qaroomina, malaa fi sammuu qabu, lafeen isaanii laafaadha, jabaata miti kun uumaadha, dhiirri human qaba lafeen isaanii jabaadha fiigee tarba bahuu danda’a.  Mana kan ijaaru beekumsaa fi humanna . Kanaaf, dubartoonni utubaa manaa akka ta’an,  tooftaa qabeenya horachu, qusachu, kunuunsuu fi qabeenya bulchuu keessatti gaheen dubartiitiin qabdu murteessaa akka ta’ee fi  dhiirti qotee galchuu, horsiisee tiksuu malee, qabeenya sana kan soorata maatiif ooluu, kan gurguramee soogiddaa fi bunaan bitatan kan murteessu dubartii akka ta’e qorannoo kanaan hubatamee jira.

5.3. Yaboo 

Gahee dubartoonni sirna gadaa Oromoo Sikkoo keessatti qaban bifa hanga ammaatti ibsamee tureen qacceffameera. Firiin qaaccessa xinxila  kanaa immoo hojii qorannoo itti aanuuf waan akeeke qaba . Kunis, ilaalcha gaarii sirni gadaa sikkoo fi Oromoon sikkoo dubartootaaf qabuu fi gahee fi hirmaannaan ol aanaa gama bulchiinsa sirna gadaa , hawaasummaa fi diinagdee keessatti dubartoonni  qaban irratti yaadni gaariin hawaasa bira jiru sammuu hawaasaa keessatti dhokatee hafuu osoo hin ta’in gara gochaa fi barreeffamaatti jijjiramee dhaloonni ammaatii fi dhaloonni dhufu akka irraa baratuu gochuun  barbachisaadha. Kanaafuu,  firii qorannoo kana irraa argame ka’umsa godhachuun rakkoolee gahee dubartoonni sirna gadaa sikkoo keessatti qaban qacceessuu irratti qorataan yaboo osoo akkas ta’ee jedhu akka armaan gadii kaa’ee jira.

1. Uummanni Oromoo fi Sikkoo hundi, ilaalcha garii gama hundaan dubartootaaf qabu, duudhaan kana kan ittiin ibsatu sirna gadaa keessatti qabu eenyummaa isaa ta’uu beekee, faayidaa inni qabu hubatanii dhaloota dhufu dhalchisuuf, yeroo qorannoon akkanaa geggeeffamu kafaltii tokkoon ala osoo waan beeku fedhii isaatiin qamma qorannoo geggeessuuf gumaache  gaarii ta’a. 

2. Abbootiin gadaa, manguddoonii fi haadholiin siinqee gahee murteessaa ta’e kan dubartoonni sirna gadaa sikkoo keessatti qabachaa turan kana akka dhiibbaa amantaatiin gara fuulduraa hin laaffanneef uummataaf hubannoo kennuu qabu.

3. Hadholiin siinqee, haatii caaccuu, haatii garbii , haatii urjii, haatii aananii fi kan kana fakkaataan gahee sirna gadaa keessatti gama hundaa qaban kana, dubartoonni dhaloonni itti aanuu sirnichaatti seenuuf adeeman gahee kan beekanii sirna gadaa keessatti akka hirmaataniif hubannoo osoo kennanii gaarii ta’a.

4. Waajjirri Aadaafi Turizimii aanichaa duudhaa dubartoonni sirna gadaa Oromoo Sikkoo keessatti gahee dubartoonni qaban sassaabuun galmeessee ka’uun dhalootatti barreeffamaan akka darbu osoo taasisee gaariidha.

5. Akka bulchiinsaa fi waajjira Aadaa fi Turizimii  aanaa Gindhiiriitti  dhiibbaa gama amantaatiin sirni gadaa Oromoo Sikkoo yeroo ammaa kana gama hundaan laaffachaa jiraachu hubatanii, duudhaan gaarii uummanni kaleessa gama dubartoota hirmaachisuun  sirna gadaa keessatti qabachaa ture akka itti fufuu taasisuuf waan hundaa tumsuu qabu.

Dabalee  “A”

Yuunvarsiitii Madda Walaabuu Koolleejjii Saayinsii Hawaasummaa fi Namoomaa, Qo’annoo Afaanii, Muummee Afaan Oromoo fi Ogbarruu

Gaaffiilee afgaaffii abbootii gadaa, maanguddootaa fi haawwota  Sirna Gadaa 

Keessatti hirmaannaa qabanii fi raawwii sirna gadaa irratti muuxannoo fi beekumsa qabaniif dhiyaate,

Kutaa I. Yaada Waliigalaa  

Kabajamtoota Odeeffannoo kennitoota: 

Kaayyoon afgaaffii kanaa barnoota Afaan Oromoo fi Ogbarruu sagantaa digirii lammaffaa guuttachuuf mata duree, “Qaaccessa Ga’ee Dubartoonni Sirna Gadaa Oromoo Sikkoo Keessatti Qaban: Godina Baalee Bahaa Aanaa Gindhiir” ilaalchisee ragaa funannachufiidha. Kanaafuu, hirmaannaan kallattiidhaan isin afgaaffii kana afaaniin deebii kennuurrattii qabdan milkaa’ina qorannoo kanaatiif murteessaadha, Kanaaf, gaheen isin irraa eegamu, hubannoo fi muuxannoo keessaniin walqabsiisuun akka naaf gummachitaan isin gaafachaa ragaan funaanamu kun dhimmaa qorannichaa qofaaf kan ooluufi iccitiin isaas kan eeggamu ta’uu isaa isiiniif wadaan gala. Tumsa naaf gootaniif guddaan isin galateeffadha. Galatoomaa! 

Kutaa II. Odeeffannoo Waliigalaa 

Maqaa :_____________________________________________ 

Ganda :_____________________________________________ 

Saala :_____________________________________________ 

Umurii:_____________________________________________ 

Gahee hojii:____________________________________________ 

Sadarkaa barnootaa:______________________________________          

Kutaa III. Qabxii Ijoo Gaaffii Afaaniif Dhiyaate. 

1. Gadaan maali? Sirni Gadaa hoo? 

2. Hirmaattonni Sirna Gadaa eenyu faadha?

3. Sirni Gadaa yeroo kami fi iddoo kamiitti yeroo geggeeffamu dubartoota hirmaachisa.

4. Hirmaannaan dubartoota sirna Gadaa keessatti maaliif barbaachisa?

5. Haalli  Sirni Gadaa dubartoota itti hirmaachisu irratti ilaalchi hawaasni qabu maal fakkata?

6. Dubartoonni sirna Gadaa keessatti akka hirmaataniif hawaasni gahee maalii ba’uu qabu?

7. Raawwii Sirna Gadaa keessatti sirnootaa fi  hojiilee akkamii irratti dubartoonni hirmaatu?

8. Gaheen dubartoonni gama bulchiinsaatiin /siyaasaatiin/ Sirna Gadaa keessatti qaban maali?

9. Gaheen Dubartoonni gama hawaasummaatiin Sirna Gadaa keessatti qaban maali?

10. Gahee dubartoonni gama diinagdeetiin Sirna Gadaa keessatti qaban maali?

11. Sirna Gadaa dhalootaa gara dhalootatti akka darbuuf dubartoota irraa maaltu barbaachisa? 

12. Wantoonni gahee dubartootaa kanarraan dhiibbaa geessisan maal faa’i?

Dabalee “B”

Yuunvarsiitii Madda Walaabuu Koolleejjii Saayinsii Hawaasummaa fi Namoomaa, Qo’annoo Afaanii, Muummee Afaan Oromoo fi Ogbarruu  afgaaffii hojjatoota Waajjiraa Aadaa fi Tuurizimii Aanaa Gindhiiriitiif qophaa’e. 
Kutaa I. Yaada Waliigalaa 

Kabajamtoota Odeeffannoo kennitoota: 

Kaayyoon afgaaffii kanaa barnoota Afaan Oromoo fi Ogbarruu sagantaa digirii lammaffaa guuttachuuf mata duree, “Qaaccessa Ga’ee Dubartoonni Sirna Gadaa Oromoo Sikkoo Keessatti Qaban: Godina Baalee Bahaa Aanaa Gindhiir” ilaalchisee ragaa funannachufiidha. Kanaafuu, hirmaannaan kallattiidhaan isin afgaaffii kana afaaniin deebii kennuurrattii qabdan milkaa’ina qorannoo kanaatiif murteessaadha, Kanaaf, gaheen isin irraa eegamu, hubannoo fi muuxannoo keessaniin walqabsiisuun akka naaf gummachitaan isin gaafachaa ragaan funaanamu kun dhimmaa qorannichaa qofaaf kan ooluufi iccitiin isaas kan eeggamu ta’uu isaa isiiniif wadaan gala. Tumsa naaf gootaniif guddaan isin galateeffadha. Galatoomaa! 

Kutaa II. Odeeffannoo Waliigalaa 

Maqaa :_____________________________________________ 

Ganda :_____________________________________________ 

Saala :_____________________________________________ 

Umurii:_____________________________________________ 

Gahee hojii:____________________________________________ 

Sadarkaa barnootaa:______________________________________          

Kutaa III. Qabxii Ijoo Gaaffii Afaaniif Dhiyaate. 

1. Gadaan maali? Sirni Gadaa hoo? 

2. Sirni Gadaa yoomii fi eessatti geggeeffama?

3. Hirmaattonni Sirna Gadaa eenyu faadha?

4. Hirmaannaan dubartootar sirna Gadaa keessatti maaliif barbaachisa?

5. Haalli  Sirni Gadaa dubartoota itti hirmaachisu irratti ilaalchi hawaasni qabu maal fakkata?

6. Dubartoonni sirna Gadaa keessatti akka hirmaataniif hawaasni gahee maalii ba’uu qabu?

7. Raawwii Sirna Gadaa keessatti sirnootaa fi hojiilee akkamii irratti dubartoonni hirmaatu?

8. Gaheen dubartoonni gama bulchiinsaatiin /siyaasaatiin/, hawaasummaa fi diinagdeetiin Sirna Gadaa keessatti qaban maali?

9. Sirna Gadaa dhalootaa gara dhalootatti akka darbuuf dubartoota irraa maaltu barbaachisa? 

10.  Wantoonni gahee dubartootaa kanarraan dhiibbaa geessisan maal faa’i?

11.  Wiirtuu Sirna Gadaa Oromoo Sikkoo Mandoo Yeroo ammaa kana tajaajila kennaa jira?

12.  Abbootiin gadaa wirtuu kanaa yeroo ammaa kana tajaajila kennaa jiru?

Dabalee  “C”

Yuunvarsiitii Madda Walaabuu Koolleejjii Saayinsii Hawaasummaa fi Namoomaa, Qo’annoo Afaanii, Muummee Afaan Oromoo fi Ogbarruu Marii gareen qaaccessa gahee dubartoonni Sirna Gadaa Oromoo Sikkoo keessatti qaban odeeffaannoo sassaabuuf qophaa’ee.

 Marii garee irratti mirkaneeffannaa “Qaaccessa Gahee Dubartoonni Sirna Gadaa Sikkoo Keessatti Qaban ”. 
1. Gadaan maali? Sirni Gadaa hoo? 

2. Hirmaattonni Sirna Gadaa eenyu faadha?

3. Hirmaanaa dubartoonni Sirni Gadaa  keessatti qabaatan irratti gadaan maal jedha?

4. Dubartoonni sirna Gadaa keessatti akka hirmaataniif hawaasni gahee maalii ba’uu qabu?

5. Raawwii Sirna Gadaa keessatti hojiilee akkamii irratti dubartoonni hirmaatu?

6. Gaheen dubartoonni gama bulchiinsaatiin /siyaasaatiin/, hawaasummaa fi diinagdeetiin Sirna Gadaa keessatti qaban maali?

7. Sirna Gadaa dhalootaa gara dhalootatti akka darbuuf dubartoota irraa maaltu barbaachisa?
8. Wantoonni gahee dubartootaa kanarraan dhiibbaa geessisan maal faa’i? furmaanni isaa hoo?
Dabalee  “D”

Yuunvarsiitii Madda Walaabuu Koolleejjii Saayinsii Hawaasummaa fi Namoomaa, Qo’annoo Afaanii, Muummee Afaan Oromoo fi Ogbarruu Kaayyoon daawwannaa kanaa qorannoo digirii 2ffaa guuttachuuf taasifamuuf odeeffannoo gumaacha gochuu danda’u argachuuf qaaccessa gahee dubartoonnii Sirna Gadaa Oromoo Sikkoo  keessatti gama amantaatiin  yeroo sirna  galateeffanna Irreessa Horangabootti taasisan qaamaan iddoo galateeffannaan itti  godhamuutti argamuun haala raawwii sirnichaa ilaaluun gahee dubartootaa adda baasuu. 

 Qabxii ijoo daawwanaaf qophaa’e.
1. Sirna raawwii galateeffannaa waaqaa gama amantiitiin Oromoon Sikkoo Irreessa Horangabootti   magaalaa Dalloo Dabrootti ji’a Fulbaanaa bara 2016 taasifamu daawwachuu  gaheen dubartoonni sirna galateeffanna  waaqaa keessatti gahe dubartoonni  gama hawaasummaatiin araara waaqaa kadhchuu keessatti qaban  mirkaneeffachuu.

